Oficiālais Vēstnesis L 056 , 04/03/1968 Lpp. 0001 - 0007

Speciālizdevums somu valodā: Nodaļa 1 Sējums 1 Lpp. 0039

Speciālizdevums dāņu valodā: Sērija I Nodaļa 1968(I) Lpp. 0030

Speciālizdevums zviedru valodā: Nodaļa 1 Sējums 1 Lpp. 0039

Speciālizdevums angļu valodā: Sērija I Nodaļa 1968(I) Lpp. 0030

Speciālizdevums grieķu valodā Nodaļa 01 Nodaļa 1 Sējums 1 Lpp. 0108

Speciālizdevums spāņu valodā: Nodaļa 01 Sējums 1 Lpp. 0129

Speciālizdevums portugāļu valodā Nodaļa 01 Sējums 1 Lpp. 0129



Civildienesta noteikumi Piezīme I UN II DAĻAI [1] Šajā tekstā ir konsolidēti Eiropas Kopienu Civildienesta noteikumi un Eiropas Kopienu pārējo darbinieku nodarbināšanas kārtība [2], kas piemērojama no 1968. gada 5. marta, kā noteikts Padomes 1968. gada 5. marta Regulas (EEK, Euratom, EOTK) Nr. 259/68 2. un 3. pantā (Eiropas Kopienu Oficiālais Vēstnesis L 56, 4.3.1968. – Īpašais izdevums, 1972. gada 1. decembris), un turpmākajās regulās, ar ko groza minēto regulu. Konsolidētais teksts ir izveidots tikai informācijai un nav tiesiski saistošs [3]. Dažiem pantiem blakus esošie cipari iekavās atbilst turpmāk uzskaitītajiem cipariem un attiecas uz regulām, ar kurām tās ir grozītas. (1) Regula (Euratom, EOTK, EEK) Nr. 2278/69 (OV L 289, 17.11.1969., 1. lpp.) (2) Regula (EOTK, EEK, Euratom) Nr. 95/70 (OV L 15, 21.1.1970., 1. lpp.) (3) Regula (EOTK, EEK, Euratom) Nr. 96/70 (OV L 15, 21.1.1970., 4. lpp.) (4) Regula (EEK, Euratom, EOTK) Nr. 16/71 (OV L 5, 7.1.1971., 1. lpp.) (5) Regula (EEK, Euratom, EOTK) Nr. 2653/71 (OV L 276, 16.12.1971., 1. lpp.) (6) Regula (EEK, Euratom, EOTK) Nr. 2654/71 (OV L 276, 16.12.1971., 6. lpp.) (7) Regula (Euratom, EOTK, EEK) Nr. 1369/72 (OV L 149, 1.7.1972., 1. lpp.) (8) Regula (Euratom, EOTK, EEK) Nr. 1473/72 (OV L 160, 16.7.1972., 1. lpp.) (9) Regula (Euratom, EOTK, EEK) Nr. 2647/72 (OV L 283, 20.12.1972., 1. lpp.) (10) Regula (EOTK, EEK, Euratom) Nr. 558/73 (OV L 55, 28.2.1973., 1. lpp.) (11) Regula (EOTK, EEK, Euratom) Nr. 2188/73 (OV L 223, 11.8.1973., 1. lpp.) (12) Regula (EEK, Euratom, EOTK) Nr. 2/74 (OV L 2, 3.1.1974., 1. lpp.) (13) Regula (EEK, Euratom, EOTK) Nr. 3191/74 (OV L 341, 20.12.1974., 1. lpp.) (14) Regula (Euratom, EOTK, EEK) Nr. 711/75 (OV L 71, 20.3.1975., 1. lpp.) (15) Regula (Euratom, EOTK, EEK) Nr. 1009/75 (OV L 98, 19.4.1975., 1. lpp.) (16) Regula (Euratom, EOTK, EEK) Nr. 1601/75 (OV L 164, 27.6.1975., 1. lpp.) (17) Regula (Euratom, EOTK, EEK) Nr. 2577/75 (OV L 263, 11.10.1975., 1. lpp.) (18) Regula (EOTK, EEK, Euratom) Nr. 2615/76 (OV L 299, 29.10.1976., 1. lpp.) (19) Regula (EOTK, EEK, Euratom) Nr. 3177/76 (OV L 359, 30.12.1976., 1. lpp.) (20) Regula (EOTK, EEK, Euratom) Nr. 3178/76 (OV L 359, 30.12.1976., 9. lpp.) (21) Regula (EEK, Euratom, EOTK) Nr. 1376/77 (OV L 157, 28.6.1977., 1. lpp.) (22) Regula (EEK, Euratom, EOTK) Nr. 2687/77 (OV L 314, 8.12.1977., 1. lpp.) (23) Regula (EEK, Euratom, EOTK) Nr. 2859/77 (OV L 330, 23.12.1977., 1. lpp.) (24) Regula (Euratom, EOTK, EEK) Nr. 912/78 (OV L 119, 3.5.1978., 1. lpp.) (25) Regula (Euratom, EOTK, EEK) Nr. 914/78 (OV L 119, 3.5.1978., 8. lpp.) (26) Regula (Euratom, EOTK, EEK) Nr. 2711/78 (OV L 328, 23.11.1978., 1. lpp.) (27) Regula (Euratom, EOTK, EEK) Nr. 3084/78 (OV L 369, 29.12.1978., 1. lpp.) (28) Regula (Euratom, EOTK, EEK) Nr. 3085/78 (OV L 369, 29.12.1978., 6. lpp.) (29) Regula (EOTK, EEK, Euratom) Nr. 2955/79 (OV L 336, 29.12.1979., 1. lpp.) (30) Regula (EEK, Euratom, EOTK) Nr. 160/80 (OV L 20, 26.1.1980., 1. lpp.) (31) Regula (EEK, Euratom, EOTK) Nr. 161/80 (OV L 20, 26.1.1980., 5. lpp.) (32) Regula (Euratom, EOTK, EEK) Nr. 187/81 (OV L 21, 24.1.1981., 18. lpp.) un Regula (Euratom, EOTK, EEK) Nr. 397/81 (OV L 46, 19.2.1981., 1. lpp.) (33) Regula (Euratom, EOTK, EEK) Nr. 2780/81 (OV L 271, 26.9.1981., 1. lpp.) (34) Regula (Euratom, EOTK, EEK) Nr. 3821/81 (OV L 386, 31.12.1981., 1. lpp.) (35) Regula (EOTK, EEK, Euratom) Nr. 371/82 (OV L 47, 19.2.1982., 8. lpp.) (36) Regula (EOTK, EEK, Euratom) Nr. 372/82 (OV L 47, 19.2.1982., 13. lpp.) (37) Regula (EOTK, EEK, Euratom) Nr. 3139/82 (OV L 331, 26.11.1982., 1. lpp.) (38) Regula (EEK, Euratom, EOTK) Nr. 440/83 (OV L 53, 26.2.1983., 1. lpp.) (39) Regula (EEK, Euratom, EOTK) Nr. 1819/83 (OV L 180, 5.7.1983., 1. lpp.) (40) Regula (EEK, Euratom, EOTK) Nr. 2074/83 (OV L 203, 27.7.1983., 1. lpp.) (41) Regula (EEK, Euratom, EOTK) Nr. 3647/83 (OV L 361, 24.12.1983., 1. lpp.) (42) Regula (EOTK, EEK, Euratom) Nr. 419/85 (OV L 51, 21.2.1985., 1. lpp.) (43) Regula (EOTK, EEK, Euratom) Nr. 420/85 (OV L 51, 21.2.1985., 6. lpp.) (44) Regula (EOTK, EEK, Euratom) Nr. 1578/85 (OV L 154, 13.6.1985., 1. lpp.) (45) Regula (EOTK, EEK, Euratom) Nr. 1915/85 (OV L 180, 12.7.1985., 3. lpp.) (46) Regula (EOTK, EEK, Euratom) Nr. 2799/85 (OV L 265, 8.10.1985., 1. lpp.) (47) Regula (EOTK, EEK, Euratom) Nr. 3580/85 (OV L 343, 20.12.1985., 1. lpp.) (48) Regula (EEK, Euratom, EOTK) Nr. 3855/86 (OV L 359, 19.12.1986., 1. lpp.) (49) Regula (EEK, Euratom, EOTK) Nr. 3856/86 (OV L 359, 19.12.1986., 5. lpp.) (50) Regula (Euratom, EOTK, EEK) Nr. 793/87 (OV L 79, 21.3.1987., 1. lpp.) (51) Regula (Euratom, EOTK, EEK) Nr. 3019/87 (OV L 286, 9.10.1987., 3. lpp.) (52) Regula (Euratom, EOTK, EEK) Nr. 3212/87 (OV L 307, 29.10.1987., 1. lpp.) (53) Regula (Euratom, EOTK, EEK) Nr. 3784/87 (OV L 356, 18.12.1987., 1. lpp.) (54) Regula (EOTK, EEK, Euratom) Nr. 2338/88 (OV L 204, 29.7.1988., 1. lpp.) (55) Regula (EOTK, EEK, Euratom) Nr. 2339/88 (OV L 204, 29.7.1988., 5. lpp.) (56) Regula (EOTK, EEK, Euratom) Nr. 3982/88 (OV L 354, 22.12.1988., 1. lpp.) (57) Regula (EEK, Euratom, EOTK) Nr. 2187/89 (OV L 209, 21.7.1989., 1. lpp.) (58) Regula (EEK, Euratom, EOTK) Nr. 3728/89 (OV L 364, 14.12.1989., 1. lpp.) (59) Regula (Euratom, EOTK, EEK) Nr. 2258/90 (OV L 204, 2.8.1990., 1. lpp.) (60) Regula (Euratom, EOTK, EEK) Nr. 3736/90 (OV L 360, 22.12.1990., 1. lpp.) (61) Regula (EEK) Nr. 2232/91 (OV L 204, 22.7.1991., 1. lpp.) (62) Regula (EOTK, EEK, Euratom) Nr. 3830/91 (OV L 361, 31.12.1991., 1. lpp.) (63) Regula (EOTK, EEK, Euratom) Nr. 3831/91 (OV L 361, 31.12.1991., 7. lpp.) (64) Regula (EOTK, EEK, Euratom) Nr. 3832/91 (OV L 361, 31.12.1991., 9. lpp.) (65) Regula (EOTK, EEK, Euratom) Nr. 3833/91 (OV L 361, 31.12.1991., 10. lpp.) (66) Regula (EOTK, EEK, Euratom) Nr. 3834/91 (OV L 361, 31.12.1991., 13. lpp.) (67) Regula (EEK, Euratom, EOTK) Nr. 571/92 (OV L 62, 7.3.1992., 1. lpp.) (68) Regula (EEK, Euratom, EOTK) Nr. 3761/92 (OV L 383, 29.12.1992., 1. lpp.) (69) Regula (EEK, Euratom, EOTK) Nr. 3947/92 (OV L 404, 31.12.1992., 1. lpp.) (70) Regula (Euratom, EOTK, EEK) Nr. 3608/93 (OV L 328, 29.12.1993., 1. lpp.) (71) Regula (EOTK, EK, Euratom) Nr. 3161/94 (OV L 335, 23.12.1994., 1. lpp.), jaunākie grozījumi izdarīti ar Regulu (EK, Euratom, EOTK) Nr. 1197/95 (OV L 119, 30.5.1995., 1. lpp.) (72) Regula (EOTK, EK, Euratom) Nr. 2963/95 (OV L 310, 22.12.1995., 1. lpp.) (73) Regula (Euratom, EOTK, EK) Nr. 1354/96 (OV L 175, 13.7.1996., 1. lpp.) (74) Regula (Euratom, EOTK, EK) Nr. 2485/96 (OV L 338, 28.12.1996., 1. lpp.) (75) Regula (EOTK, EK, Euratom) Nr. 2192/97 (OV L 301, 5.11.1997., 5.. lpp.) (76) Regula (EOTK, EK, Euratom) Nr. 2591/97 (OV L 351, 23.12.1997., 1. lpp.) (77) Regula (EK, EOTK, Euratom) Nr. 781/98 (OV L 113, 15.04.1998., 4. lpp.) (78) Regula (EK, EOTK, Euratom) Nr. 2458/98 (OV L 307, 17.11.1998., 1. lpp.) (79) Regula (EK, EOTK, Euratom) Nr. 2594/98 (OV L 325, 3.12.1998., 1. lpp.) (80) Regula (EK, EOTK, Euratom) Nr. 2762/98 (OV L 346, 22.12.1998., 1. lpp.) (81) Komisijas paziņojums pārējām iestādēm par Civildienesta noteikumos Nr. 1999/C 60/09 (OV C 60, 3.02.1999., 11. lpp.) minēto summu konvertēšanu eiro. (82) Regula (EK, EOTK, Euratom) Nr. 620/1999 (OV L 78, 24.3.1999., 1. lpp.) (83) Regula (EK, EOTK, Euratom) Nr. 1238/1999 (OV L 150, 17.6.1999., 1. lpp.) (84) Regula (EK, EOTK, Euratom) Nr. 2700/1999 (OV L 327, 21.12.1999., 1. lpp.) (85) Regula (EK, EOTK, Euratom) Nr. 212/2000 (OV L 24, 29.1.2000., 1. lpp.) (86) Regula (EK, EOTK, Euratom) Nr. 628/2000 (OV L 76, 25.3.2000., 1. lpp.) (87) Regula (EK, EOTK, Euratom) Nr. 2804/2000 (OV L 326, 22.12.2000., 3. lpp.) (88) Regula (EK, EOTK, Euratom) Nr. 2805/2000 (OV L 326, 22.12.2000., 7. lpp.) (89) Regula (EK, EOTK, Euratom) Nr. 1986/2001 (OV L 271, 12.10.2001.,1. lpp.) (90) Regula (EK, EOTK, Euratom) Nr. 2581/2001 (OV L 345, 29.12.2001., 1. lpp.) (91) Regula (EK, EOTK, Euratom) Nr. 490/2002 (OV L 77, 20.3.2002., 1. lpp.) (92) Regula (EK, Euratom) Nr. 2265/2002 (OV L 347, 20.12.2002., 1. lpp.) [4] [1] Šo kompendiju ir sagatavojusi Komisijas Civildienesta noteikumu daļa. Komentārus par šo publikāciju var sūtīt pa e-pastu uz ADMIN-QUICK-WAY@cec.eu.int. [2] Ar šiem Civildienesta noteikumiem un pārējo darbinieku nodarbināšanas kārtību ir aizstāti Eiropas Kopienu un Eiropas Atomenerģijas kopienas Civildienesta noteikumi un pārējo darbinieku nodarbināšanas kārtība, kas noteikta ar Padomes 1961. gada 18. decembra Regulu Nr. 31 (EEK) un Nr. 11 (EAEK) (OV 45, 14.6.1962. - Īpašais izdevums 1959-62, 1972. gada novembris), un Eiropas Ogļu un tērauda kopienas Civildienesta noteikumi un pārējo darbinieku nodarbināšanas kārtība. [3] Juridisko instrumentu konsolidācijai nav juridiskā statusa, ja to nav izveidojusi tiesību aktu izdevēja iestāde. Tā kā Padomes regulu konsolidētos tekstus šajā kompendijā ir izveidojusi Komisija, tiesas prāvas gadījumā ir jāatsaucas uz attiecīgo Padomes regulu(-ām), kas ir sākotnēji publicētas Oficiālajā Vēstnesī, un nevis uz šo konsolidēto variantu. To ievērojot, kompendijs ir sagatavots ar vislielāko rūpību un tas, cerams, būs vērtīgs informācijas avots un noderīgs darbarīks. [4] Ar šo regulu ir izdarītas Eiropas Kopienu amatpersonu un pārējo darbinieku atalgojuma jaunākās korekcijas saskaņā ar Civildienesta noteikumu 65. pantu. -------------------------------------------------- I Eiropas Kopienu Civildienesta noteikumi I sadaļa: Vispārīgi noteikumi II sadaļa: Ierēdņu tiesības un pienākumi III sadaļa: Ierēdņu karjera 1. nodaļa: Iecelšana amatā 2. nodaļa: Administratīvais statuss 1. iedaļa: Aktīva nodarbinātība 2. iedaļa: Pārcelšana 3. iedaļa: Atvaļinājums personisku iemeslu dēļ 4. iedaļa: Rezerve 5. iedaļa: Militārā dienesta atvaļinājums 3. nodaļa: Ziņojumi, izvirzīšana augstākam līmenim un paaugstināšana amatā 4. nodaļa: Dienesta attiecību izbeigšana 1. iedaļa: Atbrīvošana no amata 2. iedaļa: Piespiedu atbrīvošana no amata 3. iedaļa: Atvaļināšana dienesta interesēs 4. iedaļa: Atbrīvošana no amata sakarā ar nekompetenci 5. iedaļa: Pensionēšanās 6. iedaļa: Goda pakāpe IV sadaļa: Ierēdņu darba apstākļi 1. nodaļa: Darba laiks 2. nodaļa: Atvaļinājumi 3. nodaļa: Valsts svētki V sadaļa: Ierēdņu atalgojums un sociālās nodrošināšanas pabalsti 1. nodaļa: Atalgojums un izdevumi 1. iedaļa: Atalgojums 2. iedaļa: Izdevumi 2. nodaļa: Sociālās nodrošināšanas pabalsti 3. nodaļa: Pensijas 4. nodaļa: Nepamatotu maksājumu atgūšana 5. nodaļa: Subrogācija par labu Kopienām VI sadaļa: Disciplinārsodi VII sadaļa: Apelācijas VIII sadaļa: Īpaši noteikumi, kas piemērojami Kopienu zinātnisko un tehnisko dienestu ierēdņiem VIIIA sadaļa: Īpaši noteikumi, kas piemērojami ierēdņiem, kuri pilda pienākumus trešā valstī IX sadaļa: Pārejas noteikumi un nobeiguma noteikumi 1. nodaļa: Pārejas noteikumi 2. nodaļa: Nobeiguma noteikumi I pielikums: Pamata amati un atbilstošās karjeras grupas A. Pamata amati un atbilstošās karjeras grupas katrā kategorijā un Valodu dienestā kā noteikts Civildienesta noteikumu 5. panta 4. punktā B. Ierēdņu pamata amati un atbilstošās karjeras grupas Kopienu zinātniskajos un tehniskajos dienestos kā noteikts Civildienesta noteikumu 92. pantā II pielikums: Civildienesta noteikumu 9. pantā paredzēto struktūrvienību sastāvs un procedūra. 39 1. iedaļa: Personāla komiteja 1 1. iedaļa: Personāla komiteja 2. iedaļa: Apvienotā komiteja. 3. iedaļa: Disciplinārlietu kolēģija 4. iedaļa: Invaliditātes komiteja 5. iedaļa: Ziņojumu komiteja III pielikums: Konkursi IV pielikums: Civildienesta noteikumu 41. un 50. pantā paredzētā pabalsta piešķiršanas kārtība IVa pielikums: Darbs uz pusslodzi V pielikums: Atvaļinājumi 1. iedaļa: Ikgadējais atvaļinājums 2. iedaļa: Īpašais atvaļinājums 3. iedaļa: Ceļā pavadītais laiks VI pielikums: Kompensācijas atvaļinājums un piemaksa par virsstundu darbu VII pielikums: Atalgojums un izdevumu atlīdzinājums 1. iedaļa: Ģimenes pabalsti 2. iedaļa: Ekspatriācijas pabalsts 2. a iedaļa: Nemainīgais pabalsts 2. b iedaļa: Mācību pabalsts 3. iedaļa: Izdevumu atlīdzinājums A. Iekārtošanās pabalsts B. Pārcelšanās pabalsts C. Ceļa izdevumi D. Pārcelšanās izdevumi E. Dienas nauda F. Komandējuma izdevumi G. Noteiktu izdevumu atlīdzinājums 4. iedaļa: Maksājamo summu izmaksa. VIII pielikums: Pensiju programma 1. nodaļa: Vispārīgi noteikumi 2. nodaļa: Izdienas pensija un pabalsts sakarā ar atbrīvošanu no amata 1. iedaļa: Izdienas pensija 2. iedaļa: Pabalsts sakarā ar atbrīvošanu no amata 3. nodaļa: Invaliditātes pensija 4. nodaļa: Apgādnieka zaudējuma pensija 5. nodaļa: Pagaidu pensijas 6. nodaļa: Pensiju palielinājums saistībā ar apgādājamajiem bērniem 7. nodaļa: 1. iedaļa: Pensiju programmas finansēšana 2. iedaļa: Pensijas aprēķināšana 3. iedaļa: Pabalstu izmaksa 8. nodaļa: Pārejas noteikumi IX pielikums: Disciplinārlietas X pielikums: Īpaši noteikumi, kas piemērojami ierēdņiem, kuri pilda pienākumus trešā valstī. 1. nodaļa: Vispārīgi noteikumi 2. nodaļa: Saistības 3. nodaļa: Darba apstākļi 4. nodaļa: Atalgojumi un sociālās nodrošināšanas pabalsti. 1. iedaļa: Atalgojumi un ģimenes pabalsti 2. iedaļa: Noteikumi, kas attiecas uz izdevumu atlīdzinājumu 3. iedaļa: Sociālās nodrošināšanas pabalsti 5. nodaļa: Disciplinārlietas 6. nodaļa: Pārejas noteikumi XI pielikums: Civildienesta noteikumu 64. un 65. panta izpildes noteikumi 1. nodaļa Ikgadēja atalgojuma pārskatīšana 1. iedaļa: Ikgadējās korekcijas noteicošie faktori 2. iedaļa: Ikgadējas atalgojuma korekcijas kārtība 2. nodaļa: Starpposmu atalgojuma korekcija 3. nodaļa: Valstis ar augstu inflācijas līmeni 4. nodaļa: Korekcijas koeficientu izveidošana 5. nodaļa: Izņēmuma klauzula 6. nodaļa: Eiropas Kopienu Statistikas biroja uzdevumi un attiecības ar dalībvalstu statistikas iestādēm 7. nodaļa: Nobeiguma noteikums un pārskatīšanas klauzula I sadaļa: Vispārīgi noteikumi 1. pants (21) (73) Šajos Civildienesta noteikumos "Kopienu ierēdnis" ir jebkura persona, kura, kā noteikts šajos Civildienesta noteikumos, ar tiesību aktu, kuru izdevusi šīs iestādes iecēlējinstitūcija, ir iecelta kādas Kopienu iestādes štata pastāvīgā amatā. Ja vien citos noteikumos nav noteikts citādi, tad Ekonomikas un sociālo lietu komiteju, Reģionu komiteju un Eiropas Savienības ombudu šo Civildienesta noteikumu nozīmē uzskata par Kopienu iestādēm. 1.a pants (77) 1. Atbilstoši šiem Civildienesta noteikumiem, bet neskarot attiecīgos noteikumus, kuros ietverta prasība pēc noteikta civilstāvokļa, ierēdņiem ir tiesības uz vienlīdzīgu attieksmi, nepieļaujot ne tiešu, ne netiešu atsaukšanos uz rasi, politiskiem, filozofiskiem vai reliģiskiem uzskatiem, dzimumu vai seksuālo orientāciju. 2. Lai praksē nodrošinātu vīriešu un sieviešu pilnīgu vienlīdzību darbā, vienlīdzīgas attieksmes princips neliedz Eiropas Kopienu iestādēm turpināt vai pieņemt pasākumus, kuros paredzētas īpašas priekšrocības nolūkā atvieglot mazāk pārstāvētajam dzimumam profesionālās darbības veikšanu vai nolūkā novērst vai mazināt diskrimināciju profesionālajā karjerā. 3. Iestādes, savstarpēji vienojoties, pēc apspriedes ar Civildienesta noteikumu komiteju nosaka pasākumus un rīcību, lai veicinātu vienlīdzīgas iespējas vīriešiem un sievietēm jomās, uz kurām attiecas šie Civildienesta noteikumi, un pieņem attiecīgus noteikumus, jo īpaši, lai novērstu tādu faktisku nevienlīdzību, kā sieviešu iespēju ierobežošanu minētajās jomās. 2. pants (69) (73) Katra iestāde nosaka, kurš tajā īsteno pilnvaras, ko iecēlējinstitūcijai piešķir šie Civildienesta noteikumi. Attiecībā uz ierēdņiem, kuri strādā Ekonomikas un sociālo lietu komitejā, Reģionu komitejā un Eiropas Savienības ombuda sekretariātā, iecēlējinstitūcija, kurai dotas šajos Civildienesta noteikumos paredzētās pilnvaras, nosaka minēto komiteju un ombuda reglamentus. Tomēr divas vai vairākas iestādes var uzticēt vai nu vienai no tādām iestādēm, vai arī iestāžu kopējai struktūrvienībai īstenot pilnvaras, kas piešķirtas iecēlējinstitūcijai attiecībā uz iecelšanu amatā un sociālā nodrošinājuma un pensiju programmām. 3. pants Tiesību aktā, ar kuru ierēdni ieceļ amatā, norāda datumu, ar kuru iecelšana amatā stājas spēkā; šis datums nav pirms datuma, kurā ierēdnis sāk pildīt savus pienākumus. 4. pants Amatā neieceļ un nepaaugstina cita iemesla dēļ, kā tikai, lai ieņemtu vakantu amatu, kā paredzēts šajos Civildienesta noteikumos. Par vakantajiem amatiem iestādē paziņo šīs iestādes personālam tad, ja iecēlējinstitūcija nolemj, ka vakance ir jāaizpilda. Ja vakanci nevar aizpildīt, pārceļot citā amatā, paaugstinot amatā vai rīkojot iekšējo konkursu, par to paziņo triju Eiropas Kopienu personālam. 5. pants (8) 1. Amatus, uz kuriem attiecas šie Civildienesta noteikumi, klasificē četrās kategorijās - A, B, C un D pēc pakāpes lejupejošā secībā atbilstoši to pienākumu būtībai un svarīgumam, kas ir tiem piekritīgi. A kategoriju veido astoņas pakāpes, kuras sadalītas karjeras grupās, kur katrai parasti ir divas tā personāla pakāpes, kas pilda administratīvos un padomdevēja pienākumus, kam nepieciešama universitātes izglītība vai ekvivalenta profesionāla pieredze. B kategoriju veido piecas pakāpes, kuras sadalītas karjeras grupās, kur katrai parasti ir divas tā personāla pakāpes, kas pilda izpildu pienākumus, kam nepieciešama augsta līmeņa vidējā izglītība vai ekvivalenta profesionāla pieredze. C kategoriju veido piecas pakāpes, kuras sadalītas karjeras grupās, kur katrai parasti ir divas tā personāla pakāpes, kas pilda lietvedības pienākumus, kam nepieciešama vidējā izglītība vai ekvivalenta profesionāla pieredze D kategoriju veido četras pakāpes, kuras sadalītas karjeras grupās, kur katrai parasti ir divas tā personāla pakāpes, kas pilda ar roku veicamus un dienesta pienākumus, kam nepieciešama pamatizglītība, ja nepieciešams, papildinot ar tehnisko apmācību. Tomēr, atkāpjoties no iepriekš minētajiem noteikumiem, amati vienā un tai pašā specializētā profesionālā jomā, saskaņā ar šo Civildienesta noteikumu pārskatīšanas kārtību, var veidot dienestus, kas ietver vienas vai vairāku iepriekšminēto kategoriju vairākas pakāpes. 2. Tulkotāju un tulku amatus grupē ar burtiem LA apzīmētajā Valodu dienestā, ko veido sešas pakāpes, kuras atbilst A kategorijas 3. līdz 8. pakāpei un ir sadalītas karjeras grupās, kuras katra parasti ietver divas pakāpes. 3. Vienādi amatā iecelšanas nosacījumi un dienesta karjera attiecas uz visiem ierēdņiem, kuri strādā vienā un tai pašā kategorijā vai vienā un tai pašā dienestā. 4. Tabula, kurā norādīti pamata amati un atbilstošās karjeras grupas, ir dota I pielikumā. Pamatojoties uz šo tabulu, katra iestāde, apspriedusies ar 10. pantā minēto Civildienesta noteikumu komiteju, formulē pienākumus un pilnvaras, pievienojot katram pamata amatam. 6. pants Amatu saraksts, kas pievienots budžeta pozīcijai, kas attiecas uz katru iestādi, katrai kategorijai un katram dienestam norāda amatu skaitu katrā pakāpē katrai karjeras grupai. 7. pants (8) 1. Iecēlējinstitūcija, vienpusīgi pieņemot lēmumu dienesta interesēs, neņemot vērā valsts piederību, katru ierēdni norīko, ieceļot vai pārceļot amatā savā kategorijā vai dienestā, kas atbilst ierēdņa pakāpei. Ierēdnis var lūgt pārcelšanu citā amatā savas iestādes ietvaros. 2. Ierēdni var uzaicināt īslaicīgi ieņemt amatu tādā karjeras grupā savā kategorijā vai dienestā, kas ir augstāka par šī ierēdņa pamata karjeras grupu. Ar šādas pagaidu pārcelšanas ceturtā mēneša sākumu ierēdnis saņem diferencētu piemaksu, kas ir vienāda ar starpību starp pašreizējo atalgojumu, kas atbilst viņa pakāpei un līmenim, un atalgojumu, kas tam būtu pienācies attiecībā uz līmeni, kurā to klasificētu sākuma pakāpē, ja šis ierēdnis būtu norīkots pagaidu amata karjeras grupā. Pagaidu amata termiņš nepārsniedz vienu gadu, izņemot gadījumus, kad aizstājējs ierēdnis tieši vai netieši aizstāj tādu ierēdni, kurš dienesta interesēs iecelts citā amatā, iesaukts militārajā dienestā vai atrodas ilgstošā slimības atvaļinājumā. 8. pants Ierēdnis, kurš ir iecelts amatā citā Eiropas Kopienu iestādē, pēc sešu mēnešu perioda var lūgt pārcelšanu uz šo iestādi. Ja ierēdņa pamatiestāde un iestāde, kurā ierēdnis ir norīkots darbā, piekrīt pārcelšanai, uzskata, ka ierēdnis pēdējā iestādē ir nostrādājis visu savu dienesta karjeru Kopienā. Uz šīs pārcelšanas pamata ierēdnis neiegūst nekādu mantisku labumu, kuru tam ir tiesības saņemt saskaņā ar šiem Civildienesta noteikumiem par dienesta attiecību izbeigšanu ar vienu no Kopienas iestādēm. Ja lēmums, ar kuru apstiprina pieprasījumu, ietver iecelšanu augstākā pakāpē, nekā ierēdnis bija norīkots pamatiestādē, to uzskata par paaugstināšanu amatā. šādu lēmumu var pieņemt vienīgi saskaņā ar 45. panta nosacījumiem. 9. pants (69) 1. Izveido: a) katrā iestādē: - Personāla komiteju, kuru var organizēt nodaļās dažādām darba vietām; - vienu vai vairākas Apvienotās komitejas atbilstoši ierēdņu skaitam darba vietās; - vienu vai vairākas Disciplinārlietu kolēģijas atbilstoši ierēdņu skaitam darba vietās; - Ziņojumu komiteju, ja nepieciešams. b) Kopienām: - Invaliditātes komiteju, kura veic funkcijas, kuras tai piešķir šie Civildienesta noteikumi. 1. a Lai īstenotu Civildienesta noteikumu dažus noteikumus, divām vai vairākām iestādēm var izveidot kopēju Apvienoto komiteju. 2. Struktūrvienību sastāvu un kārtību nosaka katra iestāde saskaņā ar II pielikuma noteikumiem. Šo struktūrvienību locekļus uzskaita Kopienas personāla ikmēneša biļetenā. 3. Personāla komiteja pārstāv personāla locekļu intereses attiecībās ar iestādi un nodrošina nepārtrauktus kontaktus starp iestādi un personālu. Tā veicina netraucētu dienesta vadīšanu, nodrošinot iespējas personāla locekļu viedokļa izteikšanai. Tā paziņo iestādes kompetentajām struktūrvienībām par jebkurām problēmām, kurām ir vispārējas sekas attiecībā uz šo Civildienesta noteikumu tulkošanu un piemērošanu. Ar to var apspriesties par jebkuru šāda veida problēmu. Komiteja iesniedz iestādes kompetentajām struktūrvienībām priekšlikumus par dienesta organizāciju un darbību un priekšlikumus personāla darba apstākļu un vispārējo dzīves apstākļu uzlabošanai. Komiteja piedalās iestādes izveidoto sociālās labklājības struktūrvienību vadīšanā un uzraudzībā personāla interesēs. Ar iestādes piekrišanu tā var izveidot labklājības dienestus. 4. Papildus funkcijām, ko tām piešķir šie Civildienesta noteikumi, Apvienotā komiteja vai komitejas var apspriesties ar iecēlējinstitūciju vai Personāla komiteju par vispārēja rakstura jautājumiem, ko kāda no pēdējām minētajām uzskata par vajadzīgu iesniegt. 5. Ziņojumu komitejas saņem atzinumus: a) par rīcību pēc pārbaudes laika; b) par atbrīvošanu no amata sakarā ar nekompetenci; un c) par ierēdņu atlasi, sakarā ar štatu samazināšanu iestādē. Komiteja nodrošina regulāru ziņojumu sniegšanu vienotā veidā par personālu jebkurā iestādē. 10. pants Civildienesta noteikumu komitejā iekļauj Kopienas iestāžu pārstāvjus un vienādu to Personāla komiteju pārstāvju skaitu. Savstarpēji vienojoties, iestādes pieņem lēmumu par Civildienesta noteikumu komitejas locekļu iecelšanas kārtību. Papildus funkcijām, ko tai piešķir šie Civildienesta noteikumi, Komiteja var formulēt ierosinājumus Civildienesta noteikumu pārskatīšanai. Komiteja apspriežas ar Komisiju par jebkādu priekšlikumu Civildienesta noteikumu pārskatīšanai. tā savu atzinumu dara zināmu laika periodā, ko var noteikt Komisija. Komiteja tiekas pēc tās priekšsēdētāja, iestādes vai iestādes Personāla komitejas lūguma. Komitejas sanāksmju protokolu nosūta attiecīgajām struktūrvienībām. 10.a pants (8) Iestāde nosaka termiņus, kādos Personāla komitejai, Apvienotajai komitejai vai Civildienesta noteikumu komitejai jāsniedz tām lūgti atzinumi; tādi termiņi nav īsāki par piecpadsmit darba dienām. Ja norādītajā termiņā atzinums netiek sniegts, tad iestāde pieņem lēmumu bez tā. II sadaļa: Ierēdņu tiesības un pienākumi 11. pants Ierēdnis veic savus pienākumus un darbojas vienpusīgi tikai Kopienu interesēs; ierēdnis nepieprasa, kā arī nepieņem norādes no jebkuras valdības, iestādes, organizācijas vai personas, kura nedarbojas iestādē. Ierēdnis bez iecēlējinstitūcijas atļaujas no valdības vai jebkura cita avota ārpus iestādes, kurai viņš/viņa pieder, nedrīkst pieņemt nekādus apbalvojumus, goda zīmes, labvēlību, dāvanas vai jebkāda veida samaksu, izņemot samaksu par pakalpojumiem, kas sniegti līdz pieņemšanai darbā, vai kas nopelnīti dienesta laikā par militāro dienestu vai kādu citu valsts dienestu. 12. pants Ierēdnis atturas no jebkādas darbības un jo sevišķi no tāda viedokļa izpaušanas, kas varētu atspoguļot viņu nostāju. Uzņēmumos, kuri ir pakļauti tās iestādes institūcijai, kurā ierēdnis strādā vai kuriem ir darījumi ar šo iestādi, ierēdnis nedrīkst tieši vai netieši saglabāt vai iegūt tāda veida vai apmēra daļu, kas varētu kaitēt tā neatkarībai, veicot savus pienākumus. Ierēdnim, kurš vēlas iesaistīties algotā vai sabiedriskā darbā vai citos pasākumos ārpus Kopienas, ir jāsaņem iecēlējinstitūcijas atļauja. Atļauja jāatsaka, ja šādas darbības vai pasākumi var traucēt ierēdņa neatkarībai vai kaitēt Kopienas darbam. 13. pants Ja ierēdņa laulātais strādā algotu darbu, ierēdnis informē iestādes iecēlējinstitūciju. Ja darba veids izrādās nesavienojams ar ierēdņa darba veidu un ja ierēdnis nevar apņemties, ka to pārtrauks noteiktajā laika periodā, iecēlējinstitūcija, apspriežoties ar Apvienoto komiteju, pieņem lēmumu par to, vai ierēdnim jāturpina šī amata ieņemšana, viņš jāpārceļ citā amatā vai jālūdz iesniegt iesniegumu par atbrīvošanu no amata. 14. pants Jebkurš ierēdnis, kurš savu pienākumu izpildē tiek lūgts izlemt jautājumu, kura risināšanā vai rezultātā viņš ir personīgi ieinteresēts tādā mērā, ka tas var vājināt viņa neatkarību, par to informē iecēlējinstitūciju. 15. pants Ierēdnis, kurš kandidē uz vēlētu valsts amatu, pieprasa atvaļinājumu bez darba algas saglabāšanas līdz trīs mēnešiem. Iecēlējinstitūcija izskata visu šādos amatos ievēlēto ierēdņu personīgās lietas. Ņemot vērā amata un tā pienākumu svarīgumu, iecēlējinstitūcija lemj, vai attiecīgajam ierēdnim būtu jāturpina pienākumu izpilde, vai jāpieprasa atvaļinājums personisku iemeslu dēļ. Pēdējā gadījumā atvaļinājuma ilgums ir vienāds ar termiņu, uz kādu ierēdnis ir ievēlēts. 16. pants Pēc aiziešanas no dienesta ierēdnim ir pienākums ievērot godīgumu un diskrētumu attiecībā uz dažu amatu vai labumu pieņemšanu. Katra iestāde, apspriežoties ar Apvienoto komiteju, nosaka amatus, kas neatļauj ierēdņiem, kuri tos ieņem, uzņemties nekādu algotu vai nealgotu darbu trīs gadus pēc darba atstāšanas dienestā, izņemot saskaņā ar šādiem noteikumiem. Šo trīs gadu laikā ierēdnim, kurš ir bijis šādā amatā, nekavējoties jāinformē iestādes, kurās viņš strādāja trīs gadus pirms aiziešanas no darba, par pienākumiem vai uzdevumiem, ko tam varētu lūgt veikt. Iestāde, apspriežoties ar Apvienoto komiteju, paziņo attiecīgajai personai 15 dienu laikā pēc informācijas saņemšanas par to, vai tā aizliedz ierēdnim pieņemt šos pienākumus vai uzdevumus. 17. pants Ierēdnis ievēro vislielāko piesardzību attiecībā uz visiem faktiem un informāciju, ko tas uzzina savu pienākumu veikšanas gaitā vai to sakarā; ierēdnis nekādā veidā nevienai nepilnvarotai personai neizpauž nevienu dokumentu vai informāciju, kas vēl nav publicēta. Ierēdnim šis pienākums ir saistošs arī pēc atbrīvošanas no amata. Bez iecēlējinstitūcijas atļaujas ierēdnis ne viens pats, ne kopā ar citiem nedrīkst ne publicēt, ne radīt iespēju publicēt nekādas lietas, kas attiecas uz Kopienu darbību. Atļauju noraida tikai tad, ja piedāvātā publikācija skar Kopienas intereses. 18. pants Visas tiesības uz jebkuriem rakstveida vai citiem darbiem, ko ierēdņi ir sagatavojuši, veicot savus pienākumus, ir tās Kopienas īpašums, uz kuras darbībām šie rakstveida vai citi darbi attiecas. 19. pants Ierēdņi bez iecēlējinstitūcijas atļaujas ne uz kāda pamata nevienā tiesvedībā neizpauž informāciju, kuru tie ir uzzinājuši, veicot savus pienākumus. Atļauju noraida vienīgi tad, ja to paredz Kopienu intereses, un tiktāl, cik tas attiecas uz attiecīgo ierēdni, šāda noraidīšana nerada krimināltiesiskas sekas. Ierēdnim šis pienākums ir saistošs arī pēc atbrīvošanas no amata. Iepriekš minētā punkta noteikumi neattiecas uz ierēdni vai bijušo ierēdni, kurš sniedz pierādījumus Eiropas Kopienu Tiesai vai iestādes Disciplinārlietu kolēģijai jautājumos par vienas no triju Eiropas Kopienu darbinieku vai bijušo darbinieku. 20. pants Ierēdnis dzīvo vietā, kurā tas ir iecelts amatā, vai arī vietā, kas ir ne tālāk kā vieta, kura ir sasniedzama viņa pienākumu pienācīgai veikšanai. 21. pants (24) Neatkarīgi no kategorijas ierēdņi palīdz un sniedz padomu ierēdņiem, kuru pakļautībā tie strādā; tie atbild par uzticēto pienākumu izpildi. Par visām darba jomām atbildīgajiem ierēdņiem ir jāatbild augstākstāvošajiem ierēdņiem par uzticēto pienākumu izpildi un izteikto norādījumu ievērošanu. Pakļauto ierēdņu atbildība nekādā veidā neatbrīvo no personiskās atbildības. Ierēdnis, kurš saņem norādījumus, kurus tas uzskata par nepareiziem vai par tādiem, kas varētu radīt nopietnas grūtības, vajadzības gadījumā rakstiski informē savu tiešo priekšnieku. Ja ierēdnis no sava priekšnieka saņem šādu norādījumu apstiprinājumu rakstveidā, viņš tos izpilda, ja vien tas nav pretrunā ar krimināllikumu vai attiecīgām drošības normām. 22. pants Var pieprasīt, lai ierēdnis pilnībā vai daļēji novērstu jebkurus zaudējumus, kas Kopienām radušies smaga pārkāpuma rezultātā, ko tas nodarījis savu pienākumu izpildes laikā vai to sakarā. Iecēlējinstitūcija sniedz pamatotu lēmumu saskaņā ar procedūru, kas noteikta attiecībā uz disciplinārlietām. Eiropas Kopienu tiesai ir neierobežota lietu piekritība strīdos, kas rodas minētajā noteikumā. 23. pants (24) Privilēģijas un neaizskaramību, ko bauda ierēdņi, piešķir vienīgi Kopienu interesēs. Saskaņā ar Protokolu par privilēģijām un neaizskaramību Eiropas Kopienās, ierēdņi nav atbrīvoti no savu personisko pienākumu izpildes vai no spēkā esošo tiesību aktu un politikas priekšrakstu ievērošanas. Ja privilēģijas un neaizskaramība ir apstrīdētas, attiecīgajam ierēdnim par to nekavējoties jāinformē iecēlējinstitūcija. Protokolā par privilēģijām un neaizskaramību noteikto ceļošanas atļauju izsniedz A 1 līdz A 4 pakāpes vai līdzvērtīgas pakāpes ierēdņiem. Ja dienesta intereses to prasa, ar iecēlējinstitūcijas īpašu lēmumu šo ceļošanas atļauju var izsniegt citas pakāpes ierēdņiem, kuru dienesta vieta neatrodas dalībvalstu teritorijā. 24. pants (8) Kopienas palīdz visiem ierēdņiem, jo sevišķi tiesvedībā pret jebkuru personu, kura izsaka draudus, apvainojumus vai veic apmelojošas darbības vai izteikumus, vai uzbrūk personai vai īpašumam, kuru ierēdnis vai viņa ģimenes loceklis guvis sava amata vai pienākumu dēļ. Šādos gadījumos Kopienas kopīgi un katra atsevišķi atlīdzina ierēdnim radušos zaudējumus tiktāl, ciktāl ierēdnis neradīja zaudējumus ne apzināti, ne arī aiz nopietnas nolaidības, un tas nav saņēmis atlīdzību no personas, kura nodarīja zaudējumus. Tā sekmē ierēdņu turpmākas mācības un sagatavošanu, kas vajadzīga, lai nodrošinātu pienācīgu darba izpildi, un kas atbilst tās interesēm. Tādas mācības un sagatavošanu ņem vērā saistībā ar ierēdņu paaugstināšanu amatā. 24.a pants (8) Ierēdņi ir tiesīgi izmantot tiesības apvienoties; viņi var būt Eiropas ierēdņu arodbiedrību vai profesionālo apvienību biedri. 25. pants (8) Ierēdņi drīkst iesniegt lūgumus savas iestādes iecēlējinstitūcijai. Par jebkuru lēmumu, kas saistīts ar konkrētu personu un kas pieņemts saskaņā ar šiem Civildienesta noteikumiem, nekavējoties rakstveidā iepazīstina attiecīgo ierēdni. Jebkurā lēmumā, kas nelabvēlīgi ietekmē ierēdni, ir jānorāda iemesli, uz kuriem pamatojoties, tas pieņemts. Īpašus lēmumus par ierēdņa iecelšanu amatā, apstiprināšanu, paaugstināšanu amatā, pārcelšanu amatā, administratīvā statusa noteikšanu un dienesta attiecību izbeigšanu nekavējoties izsludina tās iestādes telpās, kurā ierēdnis strādā, un publicē Kopienu Personāla ikmēneša biļetenā. 26. pants Ierēdņa personīgajā lietā jābūt: a) visiem dokumentiem, kas apliecina tā administratīvo statusu un visiem ziņojumiem, kas attiecas uz tā spējām, efektivitāti un rīcību; b) ierēdņa atsauksmēm par minētajiem dokumentiem. Dokumentiem jābūt reģistrētiem, numurētiem un iešūtiem lietā kārtas numuru secībā; a) apakšpunktā minētos dokumentus iestāde nedrīkst izmantot vai citēt pret ierēdni, ja par tiem ierēdnim nav zināms pirms reģistrēšanas. Paziņojumu ierēdnim par jebkuru dokumentu apstiprina ar tā parakstu vai, ja tā nav, ar ierakstītu vēstuli. Ierēdņa personīgajā lietā nedrīkst ietvert norādi uz ierēdņa politiskajiem, filozofiskajiem vai reliģiskajiem uzskatiem. Katram ierēdnim var būt tikai viena personīgā lieta. Ierēdnim ir tiesības, arī pēc aiziešanas no dienesta, iepazīties ar visiem savā personīgajā lietā esošajiem dokumentiem. Personīgā lieta ir konfidenciāla un ar to var iepazīties tikai administrācijas birojā. Tomēr to var nosūtīt Eiropas Kopienu Tiesai, ja pret ierēdni iesniegta prasība tiesā. III sadaļa: Ierēdņu karjera 1. nodaļa: Iecelšana amatā 27. pants (77) Iecelšana amatā ir virzīta uz to, lai iestāde saņemtu pakalpojumus, ko sniedz visspējīgākie, visefektīvākie un visgodīgākie ierēdņi, kas iecelti amatā, ņemot vērā pēc iespējas plašāku ģeogrāfisko teritoriju, un izraudzīti no Kopienu dalībvalstu pilsoņiem. Ierēdņus izvēlas neatkarīgi no viņu rases, politiskiem, filozofiskiem vai reliģiskiem uzskatiem, dzimuma vai seksuālās orientācijas, un neatsaucas uz viņu civilstāvokli vai ģimenes stāvokli. Neviens amats netiek rezervēts kādas konkrētas dalībvalsts pilsoņiem. 28. pants Ierēdni var iecelt amatā tikai ar nosacījumu, ka: a) viņš ir kādas Kopienu dalībvalsts pilsonis, ja vien iecēlējinstitūcija nav noteikusi kādu izņēmumu, un ja viņš bauda visas pilsonim pienākošās tiesības; b) viņš ir izpildījis visas saistības, kuras noteiktas ar likumiem par militāro dienestu; c) viņš uzrāda atbilstošas rekomendācijas par piemērotību savu pienākumu veikšanai; d) atbilstoši 29. panta 2. punktam viņš ir izturējis konkursu, kas balstās uz kvalifikāciju vai pārbaudēm, vai gan uz kvalifikāciju, gan pārbaudēm, kā paredzēts III pielikumā; e) viņš ir fiziski spējīgs pildīt savus pienākumus, un f) viņš sniedz pierādījumu tam, ka viņam ir labas kādas Kopienu valodas zināšanas un apmierinošas kādas citas Kopienu valodas zināšanas apjomā, kādā tas vajadzīgs viņa pienākumu veikšanai. 29. pants 1. Pirms iecelšanas vakantajā amatā iestādē iecēlējinstitūcija vispirms ņem vērā: a) vai amatu var aizpildīt, izmantojot paaugstināšanu vai pārcelšanu amatā iestāžu robežās; b) vai rīkot iestādes iekšējos konkursus; c) kādus pieteikumus pārcelšanai amatā ir iesnieguši trīs Eiropas Kopienu iestāžu ierēdņi; un pēc tam ievēro konkursu kārtību, pamatojoties uz kvalifikāciju vai pārbaudījumiem, vai gan uz kvalifikāciju, gan pārbaudījumiem. Konkursa kārtība noteikta III pielikumā. Līdzīgu kārtību var ievērot, lai veidotu rezervi turpmākai iecelšanai amatā. 2. Iecēlējinstitūcija var pieņemt kārtību, kas nav konkursa kārtība, lai ieceltu amatā A1 vai A2 pakāpes ierēdņus un, izņēmuma gadījumos arī, lai ieceltu amatos, kuros nepieciešama īpaša kvalifikācija. 30. pants Katram konkursam iecēlējinstitūcija ieceļ atlases komisiju. Šī komisija sastāda piemēroto kandidātu sarakstu. Iecēlējinstitūcija nolemj, kuru no šiem kandidātiem iecelt vakantajā amatā. 31. pants 1. Šādi izvēlētus kandidātus ieceļ: - A kategorijas ierēdņus vai Valodu dienests: to kategorijas vai dienesta sākuma pakāpē; - citu kategoriju ierēdņus: sākuma pakāpē tajā amatā, kurā tos iecēla amatā. 2. Tomēr, iecēlējinstitūcija var noteikt izņēmumus iepriekšminētajos noteikumos ar šādiem nosacījumiem: a) attiecībā uz A1, A2, A3 un LA 3 pakāpēm, - ne vairāk kā pusei no iecelšanas gadījumiem vakantajos amatos, - līdz divām trešdaļām no iecelšanas gadījumiem jaunizveidotajos amatos; b) attiecībā uz citām pakāpēm, - līdz vienai trešdaļai no iecelšanas gadījumiem vakantajos amatos, - ne vairāk kā puse no iecelšanas gadījumiem jaunizveidotajos amatos; Izņemot attiecībā uz LA 3 pakāpi, šo noteikumu piemēro sešu amatu grupām, kuri jāaizpilda katrā pakāpē šajā noteikumā. 32. pants (8) (69) Ierēdni ieceļ amatā pirmajā viņa pakāpes līmenī. Taču iecēlējinstitūcija, ņemot vērā attiecīgās personas apmācību un īpašo pieredzi amatam, viņa pakāpē var noteikt papildu darba stāžu; tas nepārsniedz 72 mēnešus no A 1 līdz A 4 pakāpei, LA3 un LA 4 pakāpēs un 48 mēnešus citās pakāpēs. Pagaidu darbinieki, kurus klasificē saskaņā ar iestādes pieņemtiem kritērijiem, saglabā pagaidu darbinieka statusā iegūto stāžu, ja viņus ieceļ par tās pašas pakāpes ierēdņiem tūlīt pēc pagaidu nodarbinātības termiņa beigām. 33. pants (24) Pirms iecelšanas amatā veiksmīgo kandidātu medicīniski pārbauda viens no iestādes ārstiem, lai iestāde zinātu, ka kandidāts atbilst 28. panta e) punkta prasībām. Ja pirmajā daļā paredzētās ārsta apskates rezultātā tiek sniegts negatīvs medicīniskais slēdziens, kandidāts 20 dienu laikā no brīža, kad iestāde par šo slēdzienu ir paziņojusi, pieprasa, lai viņa lieta tiktu iesniegta ārstu komisijas slēdziena saņemšanai, kura sastāv no trim ārstiem un kurus iecēlējinstitūcija ir izvēlējusies no iestādes ārstiem. Ārstu komisijā jāiztaujā ārsts, kurš sniedzis sākotnējo negatīvo atzinumu. Kandidāts var nosūtīt sava izvēlēta ārsta sastādītu slēdzienu ārstu komisijai. Ja ārstu komisijas slēdziens apstiprina pirmajā daļā paredzētajā ārsta apskatē izdarītos secinājumus, kandidāts maksā 50 % no nodevām un papildmaksām. 34. pants (8) (24) (69) 1. Pirms apstiprināšanas amatā ierēdņiem, izņemot A 1 un A 2 pakāpes ierēdņus, ir pārbaudes laiks. Pārbaudes laiks A kategorijas, Valodu dienesta un B kategorijas ierēdņiem ir deviņi mēneši, bet pārējiem ierēdņiem – seši mēneši. Ja pārbaudes laikā slimības, 58. pantā definētas grūtniecības un dzemdību atvaļinājuma vai nelaimes gadījuma dēļ ierēdnis nespēj veikt pienākumus vismaz vienu nepārtrauktu mēnesi vai ilgāk, tad iecēlējinstitūcija pārbaudes laiku drīkst attiecīgi pagarināt. 2. Ziņojumu par pārbaudāmo var sagatavot jebkurā brīdī pārbaudes laikā, ja viņa darbs izrādās acīmredzami neatbilstošs. Ziņojumu dara zināmu attiecīgajai personai, kurai astoņu dienu laikā ir tiesības iesniegt piezīmes. Pārbaudāmā tiešais priekšnieks ziņojumu un piezīmes tūlīt nosūta iecēlējinstitūcijai, kura trīs nedēļu laikā saņem Apvienotās referentu komitejas atzinumu par veicamajiem pasākumiem. Iecēlējinstitūcija var lemt pārbaudāmo atlaist pirms pārbaudes laika beigām, par to brīdinot vienu mēnesi iepriekš; tomēr nodarbinātības laiks nedrīkst pārsniegt parasto pārbaudes laiku. Tomēr izņēmuma apstākļos iecēlējinstitūcija var atļaut pārbaudes laiku turpināt un pārcelt ierēdni dienestā citā struktūrvienībā. Tādā gadījumā jaunā darba termiņš ir vismaz seši mēneši; piemēro 4. punktā minētos ierobežojumus. 3. Vismaz vienu mēnesi pirms pārbaudes laika beigām sagatavo ziņojumu par pārbaudāmā spēju veikt viņa amata pienākumus, kā arī par viņa darba efektivitāti un uzvedību darbā. Ziņojumu dara zināmu pārbaudāmajam, kuram astoņu dienu laikā ir tiesības iesniegt piezīmes. Ja ziņojumā ieteikts pārbaudāmo no darba atlaist vai – izņēmuma apstākļos – pagarināt pārbaudes laiku, tad pārbaudāmā tiešais priekšnieks ziņojumu un piezīmes tūlīt nosūta iecēlējinstitūcijai, kura trīs nedēļu laikā apspriežas ar Apvienoto referentu komiteju par veicamajiem pasākumiem. Pārbaudāmo, kura darbs nav bijis atbilstošs, lai ieņemtu amatu, atbrīvo no tā. Tomēr izņēmuma apstākļos iecēlējinstitūcija var atļaut pārbaudes laiku pagarināt ne ilgāk kā par sešiem mēnešiem un, iespējams, pārcelt ierēdni darbā citā struktūrvienībā. 4. Kopējais pārbaudes laiks nedrīkst būt ilgāks par 15 mēnešiem. 5. Izņemot gadījumus, kad pārbaudāmajam ir iespēja tūlīt stāties citā darbā, atbrīvotais pārbaudāmais saņem kompensāciju trīs mēneša pamatalgu apmērā, ja nostrādāts vairāk nekā gads, divu mēneša pamatalgu apmērā, ja nostrādāti vismaz seši mēneši, un vienas mēneša pamatalgas apmērā, ja nostrādāti mazāk nekā seši mēneši. 6. Šā panta 2., 3., 4. un 5. punkts neattiecas uz ierēdņiem, kuri pirms pārbaudes laika beigām lūdz tos atbrīvot no amata. 2. nodaļa: Administratīvais statuss 35. pants Ierēdņiem piešķir vienu no šiem administratīvajiem statusiem: a) aktīva nodarbinātība; b) pārcelšana; c) atvaļinājums personisku iemeslu dēļ; d) rezerve; e) militārā dienesta atvaļinājums. 1. iedaļa: Aktīva nodarbinātība 36. pants Aktīvi nodarbināts ierēdnis ir tāds ierēdnis, kas pilda tā amata pienākumus, kurā viņš iecelts vai īslaicīgi norīkots saskaņā ar IV sadaļā iekļautajiem nosacījumiem. 2. iedaļa: Pārcelšana 37. pants (8) (40) (69) Pārcelts ierēdnis ir štata ierēdnis, kas, pamatojoties uz iecēlējinstitūcijas lēmumu: a) dienesta interesēs pārcelts: - pagaidu darbā ārpus attiecīgās iestādes vai - uz laiku palīdzēt personai, kas ieņem kādu no amatiem, kuri minēti Kopienu dibināšanas līgumos vai Līgumā par vienotas Eiropas Kopienu Padomes un vienotas Eiropas Kopienu Komisijas izveidi, vai kas ir vēlēts priekšsēdētājs kādai no Kopienu iestādēm vai struktūrām vai vēlēts priekšsēdētājs kādai no Eiropas Parlamenta politiskajām grupām; - noteiktu laiku strādāt amatā, kas iekļauts to amatu sarakstā, kurus finansē no asignējumiem pētniecībai un ieguldījumiem, un ko budžeta iestādes ir klasificējušas kā pagaidu amatu. b) pēc viņa lūguma: - nodots citu Eiropas Kopienu iestāžu rīcībā; vai, - nodots tādas organizācijas rīcībā, kas paredzēta Kopienas interešu sekmēšanai un iekļauta sarakstā, ko sastāda, Kopienas iestādēm vienojoties, pēc apspriešanās ar Civildienesta noteikumu komiteju. Pārcelts ierēdnis turpina izmantot visas tiesības saskaņā ar 38. un 39. pantā iekļautajiem nosacījumiem un tam joprojām ir visi tā pienākumi kā pamatiestādes ierēdnim. Tomēr, ievērojot 77. panta trešās daļas noteikumus attiecībā uz pensijām, ierēdņiem pārcelšanas laikā atbilstīgi pirmās daļas a) apakšpunkta otrajam ievilkumam, piemēro tādus pašus noteikumus, kā tādas pašas pakāpes ierēdņiem amatā, uz kuru viņš pārcelts. 38. pants (8) Pārcelšanu dienesta interesēs regulē šādi noteikumi: a) lēmumu par pārcelšanu pieņem iecēlējinstitūcija, uzklausot attiecīgo ierēdni; b) pārcelšanas ilgumu nosaka iecēlējinstitūcija; c) ik pēc sešiem mēnešiem attiecīgais ierēdnis var pieprasīt šīs pārcelšanas pārtraukšanu; d) pārceltam ierēdnim atbilstīgi 37. panta a) apakšpunkta pirmajam ievilkumam ir tiesības saņemt diferencētu algu, ja amatā, uz kuru viņš pārcelts, kopējais atalgojums ir mazāks nekā viņa pakāpes un līmeņa amatā pamatiestādē; tāpat pārceltajam ierēdnim ir tiesības saņemt atlīdzību par jebkādiem papildu izdevumiem, kas rodas saistībā ar pārcelšanu; e) pārceltais ierēdnis atbilstīgi 37. panta a) apakšpunkta pirmajam ievilkumam turpina maksāt pensiju iemaksas, pamatojoties uz to algu, ko par aktīvu nodarbinātību saņem viņa pakāpes un līmeņa ierēdņi pamatiestādē; f) pārceltajam ierēdnim saglabā amatu, viņa tiesības uz izvirzīšanu augstākā līmenī un viņa tiesības uz paaugstinājumu; g) kad pārcelšana beidzas, ierēdni nekavējoties atjauno iepriekšējā amatā. 39. pants (8) (40) Pārcelšanu pēc ierēdņa paša lūguma regulē šādi noteikumi: a) lēmumu par pārcelšanu pieņem iecēlējinstitūcija, kura nosaka norīkojuma ilgumu; b) sešu mēnešu laikā pēc jauno pienākumu pildīšanas uzsākšanas ierēdnis var lūgt pārcelšanas pārtraukšanu; pēc tam ierēdni nekavējoties atjauno iepriekšējā amatā; c) pēc sešu mēnešu perioda šajā amatā var pārcelt citu personu; d) pārcelšanas laikā pensiju iemaksas un visas tiesības uz pensiju aprēķina, pamatojoties uz to algu, ko par aktīvu nodarbinātību saņem attiecīgās pakāpes un līmeņa ierēdņi pamatiestādē. Tomēr, pārceltais ierēdnis saskaņā ar 37. panta 1. punkta b) apakšpunkta otro ievilkumu, kurš iegūst tiesības uz pensiju struktūrvienībā, kurā viņš ir norīkots, vairs nav saistīts ar pensiju programmu viņa sākotnējā iestādē šīs pārcelšanas laikā. Ierēdnim, kurš pārcelšanas laikā kļūst par invalīdu 37. panta, 1. punkta, b) apakšpunkta, otrā ievilkuma nozīmē, un tā ierēdņa apgādājamiem, kurš nomirst šajā laika posmā, ir tiesības saskaņā ar šiem Civildienesta noteikumiem uz invaliditātes vai apgādnieka zaudējuma pensiju bez citām summām, ko uz tā paša pamata un par to pašu laika posmu tiem izmaksājusi struktūrvienība, uz kuru ierēdnis bija pārcelts. Šī noteikuma rezultātā ierēdnim un viņa apgādājamiem nav tiesības uz kopējo pensiju, kas ir lielāka par maksimālo summu, ko viņš saņemtu atbilstoši šiem Civildienesta noteikumiem; e) pārcelšanai beidzoties, ierēdnis jāatjauno tās karjeras grupai atbilstošā pirmajā amata vietā, kas atbrīvojas tā kategorijā vai dienestā, ar noteikumu, ka attiecīgā persona atbilst tāda amata prasībām. Ja ierēdnis no piedāvātā amata atsakās, tad tam saglabājas darbā atjaunošanas tiesības līdz laikam, kad atbrīvojas cits viņa pakāpei atbilstošs amats attiecīgajā kategorijā vai dienestā, atkal ievērojot iepriekšminēto nosacījumu; ja no piedāvātā amata atsakās otrreiz, tad pēc apspriedes ar Apvienoto komiteju ierēdnim var lūgt iesniegt iesniegumu par atbrīvošanu no amata. Līdz sekmīgai atjaunošanai amatā attiecīgais ierēdnis joprojām skaitās pārcelts, par to nesaņemot atalgojumu. 3. iedaļa: Atvaļinājums personisku iemeslu dēļ 40. pants (8) (24) (40) 1. Štata ierēdnim, ārkārtas apstākļos un pēc viņa lūguma var piešķirt atvaļinājumu personisku iemeslu dēļ. 2. Neskarot 15. panta noteikumus, šāda atvaļinājums nedrīkst būt ilgāks par vienu gadu. Atvaļinājumu var pagarināt vēl par diviem viena gada laika posmiem. Tomēr, ja ierēdnis pieprasa šādu atvaļinājumu, lai: - audzinātu bērnu, kurš ir jaunāks par pieciem gadiem un tiek uzskatīts par ierēdņa apgādājamo VII pielikuma 2. panta 2. punkta nozīmē; vai - audzinātu bērnu, kurš tiek uzskatīts par ierēdņa apgādājamo VII pielikuma 2. panta 2. punkta nozīmē un kuram ir nopietna garīga vai fiziska invaliditāte, ko atzinis iestādes ārsts, un kuram nepieciešama pastāvīga aprūpe vai uzraudzība, atvaļinājumu var pagarināt četras reizes katru gadu, ja katra pagarinājuma laikā rodas kāds no divos iepriekšējos ievilkumos minētajiem apstākļiem. Ja ierēdnis pieprasa šādu atvaļinājumu, lai pavadītu savu laulāto, kurš arī ir Kopienu ierēdnis vai cits darbinieks, kuram pieprasa, lai tas savu pienākumu pildīšanas laikā apmestos uz pastāvīgu dzīvi tādā attālumā no pieprasītāja ierēdņa dienesta vietas, ka viņu kopējā dzīvesvietas nodibināšana šādā vietā traucētu pieprasītāja ierēdņa pienākumu pildīšanu, atvaļinājumu var pagarināt piecas reizes katru gadu, ja katra pagarinājuma laikā rodas apstākļi, kas garantē atvaļinājuma piešķiršanu. Ierēdnis var izmantot šo noteikumu attiecībā uz atvaļinājuma pagarināšanu tikai vienreiz savā karjerā. 3. Atvaļinājuma laikā ierēdnim nav tiesību uz paaugstinājumu augstākā līmenī vai paaugstinājumu augstākā pakāpē; ierēdņa dalību sociālās nodrošināšanas programmā, kas paredzēta 72. un 73. pantos, un apdrošināšanu pret riskiem saskaņā ar programmu pārtrauc. Taču, ierēdnis, kurš pierāda, ka uz viņu neattiecas neviena cita 72. un 72. pantā minētā valsts apdrošināšanas pret risku shēma, ne vēlāk kā tajā mēnesī, kas seko mēnesim, kurā sākas viņa atvaļinājums personisku iemeslu dēļ, var pieprasīt, lai uz viņu arī turpmāk tā attiektos saskaņā ar šiem pantiem, ar nosacījumu, ka viņš sedz pusi no iemaksām, kādas jāveic, lai nodrošinātu apdrošināšanu pret 72. panta 1. punktā un 73. panta 1. punktā minētajiem riskiem viņa atvaļinājuma pirmā gada laikā un visas izmaksas šī atvaļinājuma atlikušajā laika posmā; iemaksas aprēķina, ievērojot ierēdņa pēdējo pamatalgu. Turklāt ierēdnis, kurš pierāda, ka viņš nevar iegūt tiesības saņemt pensiju pēc nevienas citas pensiju programmas, var pieprasīt, lai uz viņu arī turpmāk attiektos tiesības uz pensiju vismaz vienu gadu ar nosacījumu, ka viņš izdara iemaksas, kas vienādas ar trīskārtīgu 83. panta 2. punktā noteikto likmi; iemaksas aprēķina, ievērojot ierēdņa pakāpes un līmeņa pamatalgu. 4. Atvaļinājumu personisku iemeslu dēļ regulē šādi noteikumi: a) to piešķir iecēlējinstitūcija pēc attiecīgā ierēdņa lūguma; b) atvaļinājuma pagarinājuma pieteikumu iesniedz divus mēnešus pirms atvaļinājuma beigām; c) ierēdņa amatā var norīkot citu personu; d) beidzoties atvaļinājumam, ierēdnis atbilstoši viņa pakāpei jāatjauno iepriekšējā amatā, kurš tobrīd ir brīvs viņa kategorijā vai dienestā, ar noteikumu, ka ierēdnis atbilst tāda amata prasībām. Ja ierēdnis no piedāvātā amata atsakās, tad tam saglabājas darbā atjaunošanas tiesības līdz laikam, kad atbrīvojas cits viņa pakāpei atbilstošs amats attiecīgajā kategorijā vai dienestā, atkal ievērojot iepriekšminēto nosacījumu; ja no piedāvātā amata atsakās otrreiz, tad pēc apspriedes ar Apvienoto komiteju ierēdnim var lūgt iesniegt iesniegumu par atbrīvošanu no amata. Līdz sekmīgai atjaunošanai amatā attiecīgais ierēdnis turpina būt bezalgas atvaļinājumā personisku iemeslu dēļ. 4. iedaļa: Rezerve 41. pants (8) (46) (78) (79) 1. Rezerves ierēdnis ir tāds ierēdnis, kas kļuvis par ārštata darbinieku amatu skaita samazināšanas dēļ šajā iestādē. 2. Kompetenta budžeta iestāde saskaņā ar budžeta procedūru pieņem lēmumu par amatu skaita samazināšanu konkrētajā pakāpē. Iecelējinstitūcija, apspriežoties ar Apvienoto komiteju, nolemj, kāda veida amatiem piemērot šos pasākumus. Iecēlējinstitūcija, apspriežoties ar Apvienoto komiteju, sastāda to ierēdņu sarakstu, kuriem piemēros šos pasākumus, ņemot vērā ierēdņa spējas, efektivitāti, uzvedību darbā, ģimenes apstākļus un stāžu. Jebkuru ierēdni, kurš ieņem vienu no iepriekšējā apakšpunktā minētajiem amatiem, kurš izsaka vēlēšanos, lai tam piešķir rezerves statusu, automātiski iekļauj šajā sarakstā. Ierēdņiem, kuri ir iekļauti šajā sarakstā, piešķir rezerves statusu ar iecēlējinstitūcijas lēmumu. 3. Kamēr ierēdnim ir šis statuss, viņš pārtrauc savu pienākumu izpildi un viņam nav tiesību uz atalgojumu vai paaugstinājumu augstākā līmenī, bet ne ilgāk kā piecus gadus ierēdnim saglabājas tiesības uz izdienas pensiju, kuras pamatā ir tā pakāpei un līmenim atbilstoša alga. Divus gadus no datuma, ar kuru ierēdnim piešķirts rezerves statuss, viņam ir prioritāte atjaunošanai jebkurā amatā savā kategorijā vai dienestā atbilstoši viņa pakāpei, kurš varētu būt vakants vai izveidots, ja ierēdnim ir nepieciešamā kvalifikācija. Ierēdnis, kuram ir piešķirts rezerves statuss, saņem pabalstu, ko aprēķina saskaņā ar IV pielikumu. Ienākumus, ko ierēdnis minētajā laika posmā gūst jaunā darbā, atskaita no pabalsta, kas noteikts šā punkta iepriekšējā daļā, ja tādu ienākumu un pabalsta summa pārsniedz ierēdņa pēdējā saņemtā atalgojuma summu, kas aprēķināta, pamatojoties uz algu tabulu, kas ir spēkā tā mēneša pirmajā dienā, par kuru maksā pabalstu. Ierēdnis iesniedz tādus rakstiskus pierādījumus, kādi var būt vajadzīgi, un informē iestādi par visiem faktiem, kas varētu ietekmēt tā tiesības uz pabalstu. Pabalstu un pēdējās saņemtās atlīdzības kopsummu, kas minēta ceturtajā apakšpunktā, koriģē pēc likmes, kas noteikta attiecīgajai Kopienu valstij, par kuru saņēmējs pierāda, ka tā ir viņa dzīvesvietas valsts. Ja saņēmēja dzīvesvieta ir ārpus Kopienas, tad korekcijas koeficients ir 100. Pabalstu izsaka eiro. To maksā saņēmēja pastāvīgās dzīvesvietas valsts valūtā. Pabalstus, ko maksā citā valūtā, nevis eiro, aprēķina pēc maiņas kursiem, kas minēti 63. panta otrajā daļā. 4. Beidzoties periodam, kurā ierēdnim ir tiesības uz pabalstu, viņam lūdz iesniegt iesniegumu par atbrīvošanu no amata. Attiecīgā gadījumā ierēdnis saņem izdienas pensiju, kā paredzēts pensiju programmā. 5. Ierēdnim, kuram pirms 3. punktā minētā laika posma beigām piedāvā amatu, kas atbilst viņa pakāpei, un viņš to ir noraidījis bez pamatota iemesla, apspriežoties ar Apvienoto komiteju, var atņemt tiesības saskaņā ar iepriekšminētajiem noteikumiem un viņam var lūgt iesniegt iesniegumu par atbrīvošanu no amata. 5. iedaļa: Militārā dienesta atvaļinājums 42. pants Ierēdnim, kuru iesauc militārajā dienestā vai rezervistu apmācībā vai kuru atkārtoti iesauc bruņotajos spēkos, piešķir īpašu "militārā dienesta atvaļinājuma" statusu. Ierēdnis, kuru iesauc militārajā, nesaņem atalgojumu, bet saglabā savas tiesības izvirzīšanai augstākam līmenim un paaugstinājumam amatā saskaņā ar šiem Civildienesta noteikumiem. Viņš arī saglabā savas tiesības uz izdienas pensiju, ja pēc militārā dienesta beigām viņš veic savas pensijas iemaksas ar atpakaļejošu datumu. Ierēdnis, kurš iesaukts rezervistu apmācībā vai atkārtoti iesaukts bruņotajos spēkos, apmācības vai atsaukšanas laikā turpina saņemt savu atalgojumu, no kura atskaitīta summa, kas vienāda ar viņa dienestā saņemto summu. 3. nodaļa: Ziņojumi, izvirzīšana augstākam līmenim un paaugstināšana amatā 43. pants Par katra ierēdņa, izņemot A1 un A 2 pakāpes ierēdņus, spējām, efektivitāti un uzvedību darbā vismaz reizi divos gados sastāda periodisku ziņojumu, kā to noteikusi katra iestāde saskaņā ar 110. pantu. Ierēdnis ir jāiepazīstina ar šo ziņojumu. Tam ir tiesības par to sniegt jebkādas atsauksmes, kuras tas uzskata par vajadzīgām. 44. pants Ierēdnis, kurš divus gadus ir atradies vienā savas pakāpes līmenī, automātiski tiek paaugstināts uz nākošo šīs pakāpes līmeni. 45. pants (69) 1. Iecēlējinstitūcija pieņem lēmumu par paaugstināšanu amatā. To īsteno, norīkojot ierēdni nākamajā augstākā pakāpē viņam atbilstošajā kategorijā vai dienestā. Paaugstināšanu amatā veic, vienīgi izvēloties no to ierēdņu vidus, kuri ir nostrādājuši minimālu laika posmu savā pakāpē, ņemot vērā uz paaugstinājumu pretendējošo ierēdņu salīdzinošās īpašības un ziņojumus par tiem. Attiecībā uz ierēdņiem, kuri norīkoti to dienesta vai kategorijas sākumā pakāpē, šis laika posms ir seši mēneši no viņu apstiprināšanas dienas; citiem ierēdņiem šis laika posms ir divi gadi. 2. Ierēdni var pārcelt no viena dienesta uz citu vai paaugstināt no vienas kategorijas citā kategorijā vienīgi rīkojot konkursu. 3. Tomēr, ja tas vajadzīgs iestādes īpašajām personāla vajadzībām, ir iespējama atkāpe no 2. punkta, atļaujot saskaņā ar 4. punktu Valodu dienesta ierēdņiem pāriet A kategorijā un otrādi. 4. Ja iecēlējinstitūcija nolemj minēto atkāpi izmantot, tad tā, pienācīgi ņemot vērā Apvienotās komitejas atzinumu, nosaka to amatu skaitu, uz kuriem šis pasākums attiecas. Ievērojot tādu pašu procedūru, iecēlējinstitūcija pieņem lēmumu par kritērijiem un nosacījumiem, saskaņā ar kuriem realizēt paredzēto pārcelšanu, ņemot vērā attiecīgo ierēdņu iepriekšējos sasniegumus, izglītību un profesionālo pieredzi. Ierēdņiem, kam piemēro 3. punktā paredzēto atkāpi, 1. punktā minēto stāžu jaunajā pakāpē aprēķina no dienas, kurā notiek pārcelšana. Jaunajā pakāpē ierēdnis nekādā gadījumā nedrīkst saņemt zemāku pamatalgu par to, ko viņš būtu saņēmis iepriekšējā pakāpē. Katra iestāde vajadzības gadījumā saskaņā ar 110. pantu pieņem vispārīgus noteikumus par 3. un 4. punkta piemērošanu. 46. pants (8) Ierēdnim, kuru ieceļ amatā augstākā pakāpē, jaunajā pakāpē ir darba stāžs, kas atbilst nosacītam līmenim, kurš vienāds ar to nosacīto vai nākamo augstāko nosacīto līmeni, kas sasniegts viņa iepriekšējā pakāpē, kam pieskaita divu gadu pieaugumu viņa jaunajā pakāpē. Šajā noteikumā katra pakāpe ir sadalīta konceptuālos līmeņos, kas atbilst stāžam mēnešos un konceptuālajai algai, kas palielinās par vienu divdesmit ceturto daļu no šīs pakāpes divu gadu peļņas pieauguma visu faktisko līmeņu ieņemšanas laiku. Augstākā pakāpē ieceltais ierēdnis nekādā gadījumā nedrīkst saņemt zemāku pamatalgu par to, ko viņš būtu saņēmis iepriekšējā pakāpē. Augstākā pakāpē iecelto ierēdni nedrīkst klasificēt zemākā līmenī par šīs pakāpes sākotnējo līmeni. 4. nodaļa: Dienesta attiecību izbeigšanās 47. pants Dienesta attiecības izbeidzas: a) atbrīvojot no amata; b) atbrīvojot no amata piespiedu kārtā; c) atvaļinoties dienesta interesēs; d) atbrīvojot no amata sakarā ar nekompetenci; e) atstādinot no amata; f) pensionējoties; vai, g) nāves gadījumā. 1. iedaļa: Atbrīvošana no amata 48. pants (8) Ierēdnis, kurš vēlas tikt atbrīvots no amata, nepārprotami rakstiskā veidā paziņo savu nodomu galīgi atstāt dienestu iestādē. Iecēlējinstitūcija pieņem lēmumu, kas apstiprina atbrīvošanu no amata, viena mēneša laikā pēc tam, kad saņemts iesniegums par atbrīvošanu no amata. Tomēr iecēlējinstitūcija atbrīvošanu var atteikt, ja dienā, kad saņemts iesniegums par atbrīvošanu no amata, pret ierēdni ir ierosināta disciplinārlieta vai ja disciplinārlietu ierosina nākamo trīsdesmit dienu laikā. Atbrīvošana no amata stājas spēkā iecēlējinstitūcijas noteiktajā dienā; šis datums nedrīkst būt vēlāk kā trīs mēnešus pēc ierēdņa iesniegumā par atbrīvošanu no amata ierosinātā datuma attiecībā uz A kategorijas un Valodu dienesta ierēdņiem, un ne vēlāk kā vienu mēnesi attiecībā uz citu kategoriju ierēdņiem. 2. iedaļa: Piespiedu atbrīvošana no amata 49. pants (8) Ierēdnim var lūgt iesniegt iesniegumu par atbrīvošanu no amata tikai tad, ja viņš nepilda 28. panta a) punktā noteiktos nosacījumus vai 13. pantā, 39. pantā, 40. pantā un 41. panta 4. un 5. punktā un VIII pielikuma 14. panta otrajā punktā paredzētajos gadījumos. Iecēlējinstitūcija, apspriežoties ar Apvienoto komiteju un uzklausot attiecīgo ierēdni, pieņem pamatotus lēmumus par ierēdņu piespiedu atbrīvošanu no amata. 3. iedaļa: Atvaļināšana dienesta interesēs 50. pants (8) (46) Ierēdni, kurš ieņem amatu A1 vai A 2 pakāpē, var atvaļināt dienesta interesēs ar iecēlējinstitūcijas lēmumu. Šāda atvaļināšana neparedz disciplinārsodu. Šādi atvaļināts ierēdnis, kurš nav norīkots citā amatā atbilstošā kategorijā vai dienestā, kas atbilst viņa pakāpei, saņem pabalstu, ko aprēķina saskaņā ar IV pielikumu. Ienākumus, ko ierēdnis minētajā laika posmā gūst jaunā darbā, atskaita no pabalsta, kas noteikts šā panta iepriekšējā daļā, ja tādu ienākumu un pabalsta summa pārsniedz ierēdņa pēdējā saņemtā atalgojuma summu, kas aprēķināta, pamatojoties uz algu tabulu, kas ir spēkā tā mēneša pirmajā dienā, par kuru maksā pabalstu. Piemēro 41. panta 3. punkta piekto līdz devīto daļu. Kad ierēdņa tiesības saņemt pabalstu tiek pārtrauktas, viņš ir tiesīgs, ja ir sasniedzis 55 gadu vecumu, saņemt pensiju, nepiemērojot nevienu samazinājumu saskaņā ar VIII pielikuma 9. pantu. 4. iedaļa: Atbrīvošana no amata sakarā ar nekompetenci 51. pants 1. Ierēdni, kurš izrādās nekompetents savā pienākumu pildīšanā, var atbrīvot no amata. Tomēr, iecēlējinstitūcija var klasificēt ierēdni zemākā pakāpē. 2. Jebkurā priekšlikumā par ierēdņa atbrīvošanu no amata norāda iemeslus, uz kuriem tas pamatojas, un to dara zināmu attiecīgajam ierēdnim. Tam ir tiesības par to sniegt jebkādas atsauksmes, kuras tas uzskata par vajadzīgām. Iecēlējinstitūcija pieņem pamatotu lēmumu, ievērojot IX pielikumā noteikto kārtību. 5. iedaļa: Pensionēšanās 52. pants (46) Neskarot 50. panta noteikumus, ierēdnis dodas pensijā: - vai nu automātiski tā mēneša pēdējā dienā, kurā tas sasniedz 65 gadu vecumu, - vai arī pēc paša lūguma tā mēneša pēdējā dienā, attiecībā uz kuru lūgums iesniegts, ja ierēdnim ir vismaz 60 gadi, vai arī gadījumā, kad tā vecums ir robežās no 50 līdz 60 gadiem, ja tas atbilst prasībām, kas izvirzītas tūlītējai pensijas izmaksai, saskaņā ar VIII pielikuma 9. pantu. Pēc analoģijas piemēro 48. panta otrās punkta otro teikumu. 53. pants (46) Ierēdnis, attiecībā uz kuru Invaliditātes komiteja atklāj, ka viņam piemērojami 78. panta noteikumi, automātiski dodas pensijā tā mēneša pēdējā dienā, kurā iecēlējinstitūcija atzīst viņa pastāvīgo nespēju veikt savus pienākumus. 6. iedaļa: Goda pakāpe 54. pants Pārtraucot dienesta attiecības, ar iecēlējinstitūcijas lēmumu ierēdnim var piešķirt goda pakāpi vai nu viņa karjeras grupā, vai nākamajā augstākā karjeras grupā. Šai goda pakāpei nepievieno finansiālus pabalstus. IV sadaļa: Ierēdņu darba apstākļi 1. nodaļa: Darba laiks 55. pants (7) (8) (16) Aktīvā nodarbinātībā iesaistītie ierēdņi vienmēr ir savas iestādes rīcībā. Taču parastā darba nedēļa nepārsniedz 42 stundas, bet darba dienas ilgumu nosaka iecēlējinstitūcija. Šādās robežās iecēlējinstitūcija, apspriežoties ar Personāla komiteju, var noteikt darba laiku konkrētām ierēdņu grupām, kurām uzticēts veikt īpašus pienākumus. Turklāt ierēdnim neatliekamas dienesta nepieciešamības vai drošības noteikumu ievērošanas dēļ var prasīt darba gatavību darba vietā vai mājās pēc parastā darba laika. Attiecīgā iestāde, apspriedusies ar savu Personāla komiteju, izstrādā sīkākus noteikumus šīs panta daļas piemērošanai. 55.a pants (8) Izņēmuma gadījumos iecēlējinstitūcija, pamatojoties uz iesniegumu, kurā minēti attiecīgie iemesli, drīkst ļaut ierēdnim strādāt uz pusslodzi, ja tā uzskata, ka tas pilnībā atbilstu iestādes interesēm. Procedūra šādas atļaujas piešķiršanai ir noteikta IVa pielikumā. Ierēdnis, kuram ļauts strādāt uz pusslodzi, katru mēnesi strādā pusi no parastā darba laika atbilstoši tam, kā norāda iecēlējinstitūcija. 56. pants (8) Ierēdnim nevar likt strādāt virsstundas, izņemot steidzamības vai ārkārtēja darba gadījumus; darbs naktīs un darbs svētdienās vai svētku dienās ir atļauts vienīgi saskaņā ar iecēlējinstitūcijas noteikto kārtību. Kopējais virsstundu apjoms, ko ierēdnim var prasīt strādāt, sešos mēnešos nedrīkst pārsniegt 150 stundas. Par virsstundām, ko nostrādājuši Valodu dienesta A un B kategorijas ierēdņi, nav paredzēta nekāda atlīdzība vai kompensācija. Kā paredzēts II pielikumā, virsstundas, ko nostrādājuši C un D kategorijas ierēdņi, viņiem dod tiesības saņemt kompensācijas atvaļinājumu vai atlīdzību, ja attiecīgā darba noteikumi neparedz kompensācijas atvaļinājumu mēnesī, kas seko mēnesim, kurā tika nostrādātas virsstundas. 56.a pants (7) (15) Ierēdnim, kuram regulāri jāstrādā naktīs, sestdienās, svētdienās un valsts svētku dienās, ir tiesības saņemt īpašu samaksu par darbu maiņās, kas iestādei vajadzīgs, pamatojoties uz neatliekamām dienesta vajadzībām vai drošības noteikumiem, un kuru tā uzskata par regulāru un pastāvīgu funkciju. Saskaņā ar priekšlikumu, ko Komisija izsaka pēc apspriešanās ar Civildienesta noteikumu komiteju, Padome nosaka to ierēdņu kategorijas, kuri ir tiesīgi saņemt minētos pabalstus, kā arī pabalstu likmes un to saņemšanas nosacījumus. Parastais darba laiks ierēdņiem, kas strādā darbu maiņās, nedrīkst pārsniegt parastā darba laika kopējo stundu skaitu gadā. 56.b pants (7) (16) Ierēdnim ir tiesības saņemt īpašu pabalstu par gatavību darbam darba vietā vai mājās pēc parastā darba laika saskaņā ar iecēlējinstitūcijas lēmumu neatliekamas dienesta nepieciešamības vai drošības noteikumu ievērošanas dēļ. Atbilstīgi Komisijas priekšlikumam, kas iesniegts pēc apspriešanās ar Civildienesta noteikumu komiteju, Padome nosaka to ierēdņu kategorijas, kurām ir tiesības uz šādiem pabalstiem, pabalstu piešķiršanas nosacījumus un likmes. 2. nodaļa: Atvaļinājumi 57. pants Ierēdņiem ir tiesības uz ikgadējo atvaļinājumu, kas ir vismaz 24 darba dienas, bet ne vairāk par 30 darba dienām katrā kalendārajā gadā, saskaņā ar noteikumiem, par kuriem Kopienu iestādes vienojušās pēc apspriedes ar Civildienesta noteikumu komiteju. Līdztekus šādam ikgadējam atvaļinājumam ierēdnim izņēmuma kārtā pēc pieprasījuma var piešķirt īpašu atvaļinājumu. Noteikumi, kas attiecas uz šādu atvaļinājumu, ir izklāstīti V pielikumā. 58. pants (8) (24) Sievietes grūtniecības stāvoklī papildus 57. pantā paredzētajam atvaļinājumam pēc medicīniskas izziņas uzrādīšanas ir tiesīgas saņemt atvaļinājumu, kas sākas sešas nedēļas pirms izziņā norādītās iespējamās dzemdību dienas un beidzas 10 nedēļas pēc dzemdībām; šāds atvaļinājums ilgst vismaz 16 nedēļas. 59. pants (8) 1. Ierēdnim, kurš uzrāda apliecinājumu par nespēju izpildīt savus pienākumus slimības vai negadījuma dēļ, automātiski ir tiesības saņemt apmaksātu slimības atvaļinājumu. Attiecīgais ierēdnis iespējami drīz paziņo iestādei par savu darbnespēju un vienlaikus norāda savu pašreizējo adresi. Neierodoties darbā ilgāk nekā trīs dienas, viņš uzrāda medicīnisko izziņu. Var pieprasīt, lai viņš izietu medicīnisko apskati, ko organizē iestāde. Ja divpadsmit mēnešu laikā ierēdnis slimības dēļ pa trīs dienām reizē kavē darbu vairāk nekā divpadsmit dienas kopā, tad turpmāk slimības gadījumā iesniedzama ārsta izziņa. Iecēlējinstitūcija lietu par ierēdni, kura slimības atvaļinājumi triju gadu laikā kopā pārsniedz 12 mēnešus, var iesniegt Invaliditātes komitejai. 2. Ierēdnim var lūgt izmantot atvaļinājumu pēc veselības pārbaudes, kuru veic iestādes ārsts, ja tas nepieciešams paša veselības stāvokļa dēļ vai gadījumos, kad tā apgādībā esošais ģimenes loceklis slimo ar lipīgu slimību. 3. Strīdus gadījumos vēršas Invaliditātes komitejā, lai saņemtu tās atzinumu. 4. Ierēdņiem veic ikgadējo medicīnisko pārbaudi, ko veic vai nu iestādes ārsts vai ierēdņu izvēlēts praktizējošs ārsts. Pēdējā gadījumā iestāde apmaksā praktizējošā ārsta pakalpojumus apjomā, kas nepārsniedz apjomu, ko iecēlējinstitūcija noteikusi, apspriežoties ar Civildienesta noteikumu komiteju. 59.a pants (8) Ikgadējais atvaļinājums ierēdnim, kuram ļauts strādāt uz pusslodzi, tiek samazināts uz pusi, kamēr ir spēkā atļauja strādāt uz pusslodzi. Ja no atvaļinājuma laika atskaitāma kāda nepilna diena, to neņem vērā. 60. pants Izņemot slimību vai negadījumu, ierēdnis var neierasties darbā tikai ar iepriekšēju sava tiešā priekšnieka atļauju. Neskarot jebkurus disciplinārus pasākumus, kas uz to var attiekties, jebkuru neatļautu prombūtni, kas tiek attiecīgi konstatēta, atskaita no attiecīgā ierēdņa ikgadējā atvaļinājuma. Ja viņš ir pilnībā izmantojis savu ikgadējo atvaļinājumu, viņš zaudē atlīdzību par attiecīgo periodu. Ja ierēdnis vēlas pavadīt atvaļinājumu kaut kur citur, nevis vietā, kurš viņš iecelts amatā, viņam iepriekš jāsaņem iecēlējinstitūcijas atļauja. 3. nodaļa: Valsts svētki 61. pants Valsts svētku sarakstu sastāda, Kopienu iestādēm vienojoties pēc apspriešanās ar Civildienesta noteikumu komiteju. V sadaļa: Ierēdņu atalgojums un sociālās nodrošināšanas pabalsti 1. nodaļa: Atalgojums un izdevumi 1. iedaļa: Atalgojums 62. pants Saskaņā ar VII pielikumu un ja vien nav paredzēts citādi, ierēdnim, kurš ir attiecīgi apstiprināts amatā, ir tiesības uz atalgojumu, kas atbilst viņa pakāpei un līmenim. Ierēdnis nevar atteikties no savām tiesībām uz atalgojumu. Atalgojumu veido pamatalga, ģimenes pabalsti un citi pabalsti. 63. pants (28) (31) (32) (36) (38) (41) (42) (43) (47) (49) (53) (56) (58) (60) (66) (68) (70) (71) (72) (74) (76) (78) (81) (84) (87) (89) (90) (92) Ierēdņa atalgojumu izsaka eiro. To izmaksā tās valsts valūtā, kurā ierēdnis veic savus pienākumus. Atalgojumu, ko maksā citā valūtā, nevis eiro, aprēķina pēc maiņas kursiem, ko izmanto Eiropas Kopienu vispārējā budžeta piemērošanai 2002. gada 1. jūlijā. Padome, lemjot ar kvalificētu balsu vairākumu pēc Komisijas priekšlikuma, šo datumu maina 65. pantā noteiktās atalgojuma pārskatīšanas laikā, kā paredzēts Eiropas Ekonomikas kopienas dibināšanas līguma 148. panta 2. punkta otrās daļas pirmajā ievilkumā un Euratom līguma 118. panta 2. punktā. Neskarot 64. un 65. panta piemērošanu, atbilstoši šiem pantiem fiksētos korekcijas koeficientus, ikreiz, kad šis datums mainās, regulē Padome, kura, rīkojoties saskaņā ar trešajā daļā minēto kārtību, koriģē eiro svārstību ietekmi attiecībā uz pakāpēm, kas minētas otrajā daļā. 64. pants (78) Ja ierēdņa atalgojums ir izteikts eiro, to pēc obligātajiem atskaitījumiem, kas izklāstīti šajos Civildienesta noteikumos vai jebkuros izpildes noteikumos, izvērtē pēc likmes, kas atkarībā no dzīves apstākļiem dažādās nodarbinātības vietās ir virs, zem vai vienāda ar 100 %. Šos korekcijas koeficientus pieņem Padome, lēmumu pieņemot pēc Komisijas priekšlikuma ar kvalificētu balsu vairākumu, kāds noteikts Eiropas Ekonomikas kopienas dibināšanas līguma 148. panta 2. punkta, otrās daļas pirmajā ievilkumā un Eiropas Atomenerģijas kopienas dibināšanas līguma 118. panta 2. punktā. No 1962. gada 1. janvāra Kopienu pagaidu atrašanās vietās nodarbinātu ierēdņu atalgojumam piemēro korekcijas koeficientu, kas ir vienāds ar 100 %. 65. pants 1. Padome katru gadu pārskata Kopienu ierēdņu un citu darbinieku atalgojumu. Pārskatīšana notiek septembrī, ievērojot Komisijas apvienoto ziņojumu, kas balstīts uz Eiropas Kopienu Statistikas biroja sagatavoto kopējo indeksu, vienojoties ar dalībvalstu statistikas birojiem; indekss atspoguļo situāciju 1. janvārī katrā Kopienu valstī. Pārskatīšanas laikā Padome apsver, vai atalgojums būtu jākoriģē kā daļa no Kopienu ekonomikas un sociālās politikas. Īpašu uzmanību pievērš algu palielinājumam valsts dienestā un nepieciešamību iecelt amatā jaunus ierēdņus. 2. Ja būtiski mainās dzīves dārdzība, Padome divu mēnešu laikā pieņem lēmumu, kādas koeficientu korekcijas būtu jāveic un, ja nepieciešams, tos piemēro ar atpakaļejošu spēku. 3. Piemērojot šo pantu, Padome lēmumu pieņem pēc Komisijas priekšlikuma ar kvalificētu balsu vairākumu, kāds noteikts Eiropas Ekonomikas kopienas dibināšanas līguma 148. panta 2. punkta, otrās daļas pirmajā ievilkumā un Eiropas Atomenerģijas kopienas dibināšanas līguma 118. panta 2. punktā. 65.a pants (62) Šo noteikumu 64. un 65. piektā panta izpildes noteikumi ir noteikti IX pielikumā. 66. pants (1) (2) (4) (5) (9) (11) (12) (13) (19) (23) (27) (30) (31) (32) (35) (36) (37) (38) (41) (42) (43) (45) (47) (48) (49) (53) (54) (56) (57) (58) (59) (60) (65) (66) (68) (70) (71) (72) (74) (76) (78) (80) (81) (84) (87) (89) (90) (92) Katrai pakāpei un līmenim nosaka ikmēneša pamatalgu kā paredzēts šajā tabulā (eiro): Pakāpes | Līmeņi | 1.07.2002. | 1 | 2 | 3 | 4 | 5 | 6 | 7 | 8 | A1 | 12179,52 | 12826,51 | 13473,50 | 14120,49 | 14767,48 | 15414,47 | | | A2 | 10808,33 | 11425,71 | 12043,09 | 12660,47 | 13277,85 | 13895,23 | | | A3 | 8951,25 | 9491,28 | 10031,31 | 10571,34 | 11111,37 | 11651,40 | 12191,43 | 12731,46 | A4 | 7520,00 | 7941,50 | 8363,00 | 8784,50 | 9206,00 | 9627,50 | 10049,00 | 10470,50 | A5 | 6199,87 | 6567,17 | 6934,47 | 7301,77 | 7669,07 | 8036,37 | 8403,67 | 8770,97 | A6 | 5357,85 | 5650,18 | 5942,51 | 6234,84 | 6527,17 | 6819,50 | 7111,83 | 7404,16 | A7 | 4612,02 | 4841,51 | 5071,00 | 5300,49 | 5529,98 | 5759,47 | | | A8 | 4078,92 | 4243,42 | | | | | | | B1 | 5357,85 | 5650,18 | 5942,51 | 6234,84 | 6527,17 | 6819,50 | 7111,83 | 7404,16 | B2 | 4642,16 | 4859,80 | 5077,44 | 5295,08 | 5512,72 | 5730,36 | 5948,00 | 6165,64 | B3 | 3893,81 | 4074,78 | 4255,75 | 4436,72 | 4617,69 | 4798,66 | 4979,63 | 5160,60 | B4 | 3367,80 | 3524,74 | 3681,68 | 3838,62 | 3995,56 | 4152,50 | 4309,44 | 4466,38 | B5 | 3010,37 | 3137,37 | 3264,37 | 3391,37 | | | | | C1 | 3435,01 | 3573,53 | 3712,05 | 3850,57 | 3989,09 | 4127,61 | 4266,13 | 4404,65 | C2 | 2987,74 | 3114,68 | 3241,62 | 3368,56 | 3495,50 | 3622,44 | 3749,38 | 3876,32 | C3 | 2787,00 | 2895,75 | 3004,50 | 3113,25 | 3222,00 | 3330,75 | 3439,50 | 3548,25 | C4 | 2518,27 | 2620,28 | 2722,29 | 2824,30 | 2926,31 | 3028,32 | 3130,33 | 3232,34 | C5 | 2322,00 | 2417,15 | 2512,30 | 2607,45 | | | | | D1 | 2624,21 | 2738,95 | 2853,69 | 2968,43 | 3083,17 | 3197,91 | 3312,65 | 3427,39 | D2 | 2392,77 | 2494,68 | 2596,59 | 2698,50 | 2800,41 | 2902,32 | 3004,23 | 3106,14 | D3 | 2227,04 | 2322,36 | 2417,68 | 2513,00 | 2608,32 | 2703,64 | 2798,96 | 2894,28 | D4 | 2099,79 | 2185,90 | 2272,01 | 2358,12 | | | | | 66.a pants (34) (52) (63) (78) (88) 1. Atkāpjoties no Regulas (EEK, Euratom, EOTK) Nr. 260/68 31. panta 1. punkta [1], pagaidu pasākumu attiecībā uz Kopienu maksāto atalgojumu aktīvi nodarbinātajiem darbiniekiem, kas pazīstams, kā "pagaidu iemaksa", piemēro laika posmā no 1992. gada 1. janvāra līdz 2003. gada 1. jūlijam. 2. a) Pagaidu iemaksas likme, ko piemēro 3. punktā definētajam pamatam, ir 5,83 %; b) Padome, rīkojoties saskaņā ar Līguma par vienotas Eiropas Kopienu Padomes un vienotas Eiropas Kopienu Komisijas izveidi 24. panta 1. punktā noteikto kārtību, apspriežoties ar citām attiecīgajām iestādēm, ja nepieciešams, saistībā ar XI pielikuma 15. panta 2. punktā paredzēto pārskatīšanu var grozīt a) punktā minēto pagaidu iemaksas likmi, pamatojoties uz Komisijas ziņojumu un priekšlikumu. 3. a) Pagaidu iemaksas pamats ir tās pakāpes un līmeņa pamatalga, ko izmanto atalgojuma aprēķināšanai, atskaitot: - sociālās nodrošināšanas maksājumus un pensijas iemaksas, un nodokļus pirms jebkādas pagaidu piemaksas, kas tās pašas pakāpes un līmeņa ierēdnim bez apgādājamiem jāmaksā VII pielikuma 2. panta nozīmē, un - summu, kas vienlīdzīga ar D4 pakāpes, 1. līmeņa ierēdņa pamatalgu; b) elementus, ko izmanto pagaidu iemaksas pamata noteikšanai, izsaka eiro un piemēro korekcijas koeficientu 100. 4. Pagaidu iemaksas piemērošana nesamazina algu zemāk par neto summu, ko saņēma pirms tās ieviešanas [2]. Iemaksas daļa, ko nepiemēroja konkrētajā gadā, pievieno iemaksai par nākamo gadu pirmās daļas noteikuma rezultātā. 5. Pagaidu iemaksu atskaita sākumpunktā katru mēnesi; Ieņēmumus reģistrē kā ienākumus Kopienu vispārējā budžetā. 67. pants (1) (2) (4) (5) (8) (9) (10) (11) (12) (13) (19) (23) (24) (27) (31) (32) (35) (36) (38) (40) (79) 1. Ģimenes pabalsti ir šādi: a) apgādnieka pabalsts; b) apgādājamā bērna pabalsts; c) pabalsts izglītībai. 2. Ierēdņiem, kas saņem šajā pantā noteiktos ģimenes pabalstus, jādeklarē līdzīgi pabalsti, kurus tie saņem no citiem avotiem; no citiem avotiem saņemtus pabalstus atskaita no pabalstiem, ko maksā atbilstīgi VII pielikuma 1., 2. un 3. pantam. 3. Apgādājamā bērna pabalstu var divkāršot ar īpašu pamatotu lēmumu, kuru struktūrvienība, kas ieceļ amatā, pieņem, pamatojoties uz medicīniskiem dokumentiem, kuri apliecina, ka bērnam ir garīga vai fiziska invaliditāte, kas no ierēdņa prasa lielus izdevumus. 4. Ja, ņemot vērā VII pielikuma 1., 2. un 3. pantu, iepriekš minētos apgādnieka pabalstus maksā citai personai, kas nav ierēdnis, tad šos pabalstus maksā tās valsts valūtā, kurā attiecīgā persona dzīvo, un vajadzības gadījumā pārrēķinot pēc maiņas kursiem, kas noteikti 63. panta otrajā daļā. Pabalstiem piemēro attiecīgai valstij noteikto korekcijas koeficientu, ja tā ir Kopienas valsts, vai korekcijas koeficientu 100, ja dzīvesvietas valsts atrodas ārpus Kopienas. Ja ģimenes pabalstus maksām šīm personām, piemēro 2. un 3. punktu. 68. pants (8) Ģimenes pabalstus, kas minēti 67. panta 1. punktā, turpina maksāt, ja ierēdnis ir tiesīgs saņemt pabalstus atbilstīgi 41. pantam vai atbilstīgi iepriekšējā Eiropas Ogļu un tērauda kopienas Civildienesta noteikumu 34. vai 42. pantam. Attiecīgā persona deklarē līdzīgus pabalstus, kas par to pašu bērnu tiek saņemti no citiem avotiem; tādus pabalstus atskaita no pabalstiem, ko maksā atbilstīgi VII pielikuma 1., 2. un 3. pantam. 68.a pants (8) Ierēdnis, kuram ļauts strādāt uz pusslodzi, ir tiesīgs saņemt atalgojumu, ko aprēķina saskaņā ar IVa pielikumu. 69. pants (1) (2) (4) (5) (9) (10) (11) (12) (13) (19) (23) (27) (31) (32) (35) (36) (38) (41) (42) (43) (45) (47) (48) (49) (53) (54) (56) (57) (58) (59) (60) (65) (66) (68) (70) (71) (72) (74) (76) (78) (80) (81) (84) (87) (89) (90) (92) Ekspatriācijas pabalsts ir 16 % no kopsummas, ko veido pamatalga, apgādnieka pabalsts un apgādājamā bērna pabalsts, uz ko attiecīgajam ierēdnim ir tiesības. Ekspatriācijas pabalsts ir vismaz EUR 424,07 mēnesī. 70. pants (8) Ierēdņa nāves gadījumā pārdzīvojušais laulātais vai apgādājamie bērni saņem mirušā pilnu atalgojumu līdz trešā mēneša beigām pēc mēneša, kurā iestājusies nāve. Ja nomirst persona, kas saņem pensiju, iepriekšminētie noteikumi attiecas uz mirušā pensiju. 70.a pants (24) Ierēdnim, kuram iecēlējinstitūcija saskaņā ar turpmāko 24. panta trešajā daļā paredzēto apmācības un instrukciju shēmu ir uzticējusi apmācības pienākumus, var piešķirt pabalstu saskaņā ar VII pielikuma 4.b pantā izklāstītajiem nosacījumiem. 2. iedaļa: Izdevumi 71. pants Ierēdnis, kā paredzēts VII pielikumā, ir tiesīgs saņemt atlīdzību par izdevumiem, kas viņam radušies, stājoties amatā, pārceļot to amatā vai tiekot atbrīvotam no amata, un par izdevumiem, kas radušies viņa pienākumu veikšanas gaitā vai tās sakarā. 2. nodaļa: Sociālās nodrošināšanas pabalsti 72. pants (8) (10) (40) 1. Ierēdnis, tā laulātais gadījumos, ja tam nav tiesību saņemt tāda paša veida un apmēra pabalstus pēc citām tiesību aktu normām vai noteikumiem, tā bērni un citi apgādājamie VII pielikuma 2. panta nozīmē ir apdrošināti slimības gadījumiem līdz 80 % no radušos izdevumu, ievērojot noteikumus, kas izstrādāti Kopienu iestādēm vienojoties pēc apspriešanās ar Civildienesta noteikumu komiteju. Minēto likmi palielina līdz 85 % par šādiem pakalpojumiem – konsultācijas un vizītes, ķirurģiskās operācijas, hospitalizēšana, zāles, rentgenogrammas, analīzes, laboratorijas testi un protēzes, ko izrakstījis ārsts, izņemot zobu protēzes. Tuberkulozes, poliomielīta, vēža, psihisku slimību un citu šādu slimību gadījumā, kuras iecēlējinstitūcija atzinusi par tikpat nopietnām, to agrīnas atklāšanas izmeklēšanai, kā arī dzemdību gadījumā to palielina līdz 100 %. Tomēr atlīdzinājums 100 % apmērā neattiecas uz arodslimības vai nelaimes gadījumu, ja jāpiemēro 73. pants. No ierēdņa atalgojuma ietur vienu trešo daļu no iemaksas, kas vajadzīga šādai apdrošināšanai, bet tā, lai ieturētā summa nepārsniegtu 2 % no viņa pamatalgas. 1. a Ierēdnis, kuram beidzas dienesta attiecības un kurš iesniedz pierādījumus par to, ka nevar piedalīties citās veselības apdrošināšanas valsts shēmās, ne vēlāk kā vienu mēnesi pēc tā mēneša, kurā beidzas darba tiesiskās attiecības, var maksimāli sešus mēnešus pēc dienesta attiecību beigšanās prasīt par turpinājumu saņemt veselības apdrošināšanu saskaņā ar šā panta 1. punktu. Iepriekšējā punktā minētās iemaksas summu aprēķina pēc ierēdņa saņemtās pēdējās pamatalgas, no kuras apmaksājama puse no aprēķinātās summas. Ar lēmumu, kuru iecēlējinstitūcija, pieņēmusi pēc apspriedes ar iestādes ārstu, pirmajā daļā minēto viena mēneša termiņu pieteikuma iesniegšanai un sešu mēnešu termiņu apdrošināšanas turpināšanai nepiemēro, ja attiecīgajai personai ir nopietna vai ieilgusi slimība, ar kuru tā saslimusi darba laikā un par kuru tā ziņojusi iestādei pirms beidzies iepriekšējā daļā minētais sešu mēnešu termiņš, ar noteikumu, ka attiecīgā persona iziet iestādes organizētu ārsta apskati. 1. b Ja ierēdņa bijušais dzīvesbiedrs, bērns, kurš vairs nav ierēdņa apgādājamais, vai persona, kura vairs nav uzskatāma par apgādājamu bērnu Civildienesta noteikumu VII pielikuma 2. panta izpratnē, var pierādīt, ka uz viņu neattiecas neviena cita valsts apdrošināšanas shēma slimības gadījumam, tas ne ilgāk kā vienu gadu joprojām var būt apdrošināts slimības gadījumiem, kā noteikts 1. punktā atbilstoši personai, uz kuru attiecas šāda ierēdņa apdrošināšana; šāda apdrošināšana nerada ieturējuma paaugstināšanu. Minētais viens gads sākas datumā, kurā pieņemts spriedums par pilnīgu laulības šķiršanu vai par apgādājama bērna vai personas, kas uzskatāma par apgādājamu bērnu, statusa zaudēšanu. 2. Ierēdnim, kas Kopienu dienestā palicis līdz 60 gadiem, vai kurš saņem invaliditātes pensiju, pēc darba tiesisko attiecību izbeigšanas ar dienestu ir tiesības saņemt 1. punktā noteiktos pabalstus. Iemaksu summu aprēķina, ņemot vērā pensijas apmēru. Šādi pabalsti attiecas uz personu, kura ir tiesīga uz apgādnieka zaudējuma pensiju pēc ierēdņa nāves, kurš bija vai palika ienestā Kopienā līdz 60 gadiem, vai pēc šādas personas nāves, kura bija tiesīga saņemt invaliditātes pensiju. Iemaksu summu aprēķina, ņemot vērā pensijas apmēru. 2. a Šādas personas ir tiesīgas līdzīgi saņemt 1. punktā paredzētos pabalstus ar noteikumu, ka tās nevar saņemt apdrošināšanu pēc kādas citas slimības apdrošināšanas valsts shēmas: - bijušie ierēdņi, kuri ir tiesīgi saņemt izdienas pensijas un kuri atstājuši dienestu Kopienās pirms 60 gadu vecuma sasniegšanas, - personas, kuras ir tiesīgas saņemt apgādnieka zaudējuma pensiju saistībā ar tāda bijušā ierēdņa nāvi, kura aizgājusi no darba Kopienās pirms 60 gadu vecuma sasniegšanas. Iemaksu, kas noteikta 1. punktā, aprēķina, ņemot vērā bijušā ierēdņa pensiju, un pusi no iemaksas sedz persona, kurai ir tiesības uz to. Tomēr persona, kas ir tiesīga saņemt bāreņa pensiju, nav tiesīga saņemt 1. punktā noteiktos pabalstus, ja vien attiecīgā persona neiesniedz īpašu lūgumu. Iemaksu aprēķina, ņemot vērā bāreņa pensiju. 3. Ja kopējie izdevumi, kas nav atlīdzināti nevienā no 12 mēnešiem, pārsniedz pusi ierēdņa mēneša pamatalgas vai pensijas, iecēlējinstitūcija atļauj samaksāt īpašu atlīdzību, ņemot vērā attiecīgās personas ģimenes apstākļus 1. punktā paredzētajos noteikumos, kas nosaka samaksas veidu. 4. Personas, kurām ir tiesības saņemt iepriekš minētos pabalstus, paziņo par jebkuru saņemto atlīdzību vai summas, ko viņas atbilstoši kādai citai tiesību aktā vai noteikumos paredzētajai slimības apdrošināšanas shēmai var pieprasīt sev vai personām, uz kurām attiecas viņu apdrošināšana. Ja kopējā summa, ko tādas personas saņemtu kā atlīdzību, pārsniedz 1. punktā paredzēto atlīdzības summu, tad starpību atskaita no summas, kas atlīdzināma atbilstīgi 1. punktam, izņemot atlīdzību, kas iegūta no privātas papildu veselības apdrošināšanas shēmas, saskaņā ar kuru sedz izdevumu daļu, ko neatlīdzina Kopienu veselības apdrošināšanas shēma. 73. pants (24) (46) 1. Ierēdņa risks saslimt ar profesionālajām slimībām un negadījumu risks ir apdrošināts no dienesta uzsākšanas datuma saskaņā ar Kopienu iestāžu kopēju vienošanos, apspriežoties ar Civildienesta noteikumu komiteju. Tas iemaksā ar profesionālo darbību nesaistītu risku apdrošināšanas izmaksas līdz 0,1 % apmērā no pamatalgas. Noteikumos paredz, kādi riski nav apdrošināmi. 2. Maksājamie pabalsti ir šādi: a) nāves gadījumā: vienreizējs maksājums turpmāk uzskaitītajām personām, kas vienāds ar pieckārtīgu mirušās personas gada pamatalgu, ko aprēķina, ņemot vērā ikmēneša saņemtās algas lielumu 12 mēnešus pirms nelaimes gadījuma: - mirušā ierēdņa laulātajam un bērniem saskaņā ar mantojuma tiesībām, kas attiecas uz ierēdņa īpašumu; tomēr dzīvesbiedram izmaksājamās summas lielums ir vismaz 25 % no vienreizējā maksājuma, - ja nav iepriekšminētās kategorijas personu, pārējiem pēctečiem saskaņā ar mantojuma tiesībām, kas attiecas uz ierēdņa īpašumu, - ja nav personu, kuras pieskaitāmas jebkurai no abām iepriekšminētajām kategorijām, augšupejošās līnijas radiniekiem saskaņā ar mantojuma tiesībām, kas attiecas uz ierēdņa īpašumu, - ja nav personu, kuras pieskaitāmas jebkurai no trim iepriekšminētajām kategorijām, tad iestādei. b) pilnīgas pastāvīgas invaliditātes gadījumā: tāds vienreizējs maksājums ierēdnim, kas vienāds ar astoņkārtīgu viņa gada pamatalgu, ko aprēķina pamatojoties uz mēneša saņemtās algas apmēru 12 mēnešus pirms nelaimes gadījuma; c) daļējas pastāvīgas invaliditātes gadījumā: tāds maksājums ierēdnim, kas ir daļa no b) apakšpunktā paredzētās summas, kuru aprēķina pēc algu skalas, kas paredzēta 1. panta noteikumos. Kā paredzēts šajos noteikumos, gada maksu var aizstāt ar iepriekšminētajiem maksājumiem. Iepriekšminētos pabalstus var izmaksāt papildus 3. nodaļā paredzētajiem pabalstiem. 3. Apdrošināti 1. punktā minētajos noteikumos paredzētajā veidā ir arī: ārsta, farmaceitiskie, slimnīcas, ķirurģiskie, protezēšanas, rentgenogrammas, masāžas, ortopēda, klīniskie un transporta izdevumi un citi tiem līdzīgi izdevumi, kas radušies sakarā ar nelaimes gadījumu vai arodslimību. Tomēr atlīdzību veic vienīgi, ja summa, kas ierēdnim samaksāta saskaņā ar 72. pantu, pilnībā nesedz radušos izdevumus. 74. pants (1) (8) (10) (24) (78) (81) 1. Ierēdņa bērna piedzimšanas gadījumā persona, kura faktiski aprūpē bērnu, saņem pabalstu EUR 198,31 apmērā. Tādu pašu pabalstu izmaksā ierēdnim, kas adoptē bērnu, kurš nav vecāks par pieciem gadiem un kurš ir apgādājamais VII pielikuma 2. panta 2. punkta izpratnē. 2. Pabalsts jāizmaksā arī gadījumā, ja grūtniecība beigusies ne agrāk kā pēc septiņiem mēnešiem. 3. Bērna piedzimšanas pabalsta saņēmējs uzrāda jebkurus tāda paša veida pabalstus, kas saņemti no citiem avotiem par to pašu bērnu; šādus pabalstus atskaita no iepriekš minētā pabalsta. Ja abi vecāki ir Kopienu ierēdņi, pabalstu maksā tikai vienam no viņiem. 75. pants (40) Ierēdņa, viņa laulātā, apgādājamā bērna vai kādas citas VII pielikuma 2. panta izpratnē apgādājamas personas nāves gadījumā, kura dzīvoja kā ierēdņa mājsaimniecības loceklis, iestāde atlīdzina izmaksas, kas saistītas ar mirušā pārvešanu no ierēdņa dienesta vietas uz viņa izcelsmes vietu. Tomēr, ja ierēdņa nāve iestājusies komandējuma laikā, iestāde sedz izmaksas, kas saistītas ar mirušā pārvešanu no vietas, kur iestājās nāve, uz viņa izcelsmes vietu. 76. pants Dāvanas, aizdevumus vai avansus var saņemt ierēdņi, bijušie ierēdņi vai, ja ierēdnis ir miris, tiesību pārņēmēji, kuri ir īpaši sarežģītā situācijā, kas radusies inter alia nopietnas vai ilgstošas slimības rezultātā vai ģimenes apstākļu dēļ. 3. nodaļa: Pensijas 77. pants (8) Izbeidzot dienestu pēc vismaz 10 darba gadiem, ierēdnim ir tiesības saņemt izdienas pensiju. Tomēr, viņam ir tiesības uz šādu pensiju neatkarīgi no dienesta ilguma, ja viņš ir vecāks par 60 gadiem, ja nav bijis iespējams viņu atjaunot amatā rezerves statusa laikā vai atvaļināšanas gadījumā dienesta interesēs. Maksimālā izdienas pensija ir 70 % no pēdējās pamatalgas, kāda saņemta pēdējā pakāpē, kurā ierēdnis bijis vismaz vienu gadu. To maksā ierēdņiem, kuri bijuši nodarbināti vismaz 35 gadus, ko skaita saskaņā ar VIII pielikuma 3. pantu. Ja nodarbinātības gadu skaits ir mazāks nekā 35, minēto maksimālo summu proporcionāli samazina. Tomēr attiecībā uz ierēdņiem, kas dienesta pienākumu kārtībā palīdzējuši kādai personai, kuras amats noteikts Kopienu dibināšanas līgumos vai Līgumā par vienotas Eiropas Kopienu Padomes un vienotas Eiropas Kopienu Komisijas izveidi, vai kura ir vēlēts priekšsēdētājs kādai no Kopienu iestādēm vai struktūrām vai vēlēts priekšsēdētājs kādai no Eiropas Parlamenta politiskajām grupām, apmēru tiesībām uz pensijām par tādā amatā nostrādātiem pensionējamiem gadiem aprēķina, ņemot vērā tādā amatā saņemto pēdējo pamatalgu, ja saņemtā pamatalga pārsniedz to algu, ko ņem vērā, piemērojot šā panta otro daļu. Izdienas pensija par nodarbinātības gadu nedrīkst būt mazāka par 4 % no iztikas minimuma. Pensionēšanās vecums ir 60 gadi. 78. pants (8) Ierēdnis VIII pielikuma 13. līdz 16. pantos paredzētajā veidā ir tiesīgs uz invaliditātes pensiju kopējas pastāvīgas invaliditātes gadījumā, kas neļauj viņam veikt savus pienākumus atbilstoši amatam savā karjeras grupā. Ja invaliditāti izraisījis nelaimes gadījums darba pienākumu izpildes laikā vai sakarā ar darba pienākumu izpildi, arodslimība, rīcība sabiedrības interešu aizstāvībai vai riskēšana ar dzīvību, glābjot kādu citu cilvēku, tad invaliditātes pensija ir 70 % no ierēdņa pēdējās pamatalgas. Ja invaliditātei ir kāds cits iemesls, tad invaliditātes pensija ir vienāda ar izdienas pensiju, ko ierēdnis būtu bijis tiesīgs saņemt 65 gadu vecumā, ja tā līdz minētajam vecumam būtu turpinājusi strādāt. Invaliditātes pensiju aprēķina, ņemot vērā pamatalgu, ko ierēdnis būtu saņēmusi savā pakāpē, ja pensijas izmaksas laikā tā vēl strādātu. Invaliditātes pensija nedrīkst būt mazāka par 120 % no iztikas minimuma. Ja ierēdnis invaliditāti izraisījis tīši, tad iecēlējinstitūcija, var izlemt maksāt tikai izdienas pensiju. 79. pants (8) (24) (46) Ierēdņa vai bijušā ierēdņa atraitne VIII pielikuma 4. nodaļā paredzētajā veidā ir tiesīga saņemt apgādnieka zaudējuma pensiju, kas līdzvērtīga 60 % no izdienas vai invaliditātes pensijas, kādu maksāja viņas vīram, vai neatkarīgi no dienesta ilguma vai vecuma, kāda būtu maksājama viņam, ja viņam uz to būtu tiesības nāves brīdī. Apgādnieka zaudējuma pensija, kas izmaksājama tā ierēdņa atraitnei, kurš nomira 35. pantā norādīto administratīvo statusu laikā, nedrīkst būt mazāka par iztikas minimumu vai mazāka par 35 % no pēdējās pamatalgas, ko ierēdnis saņēma. Šī summa nedrīkst būt mazāka par 42 % no ierēdņa pēdējās saņemtās pamatalgas, ja nāvi izraisījis kāds no 78. panta otrajā daļā minētajiem apstākļiem. 79.a pants (46) Šo noteikumu 79. panta noteikumus mutatis mutandis piemēro ierēdņa vai bijušā ierēdņa atraitnim. 80. pants (8) (40) (46) Ja ierēdnis vai persona, kura ir tiesīga uz izdienas vai invaliditātes pensiju, nomirst un viņam nav dzīvesbiedra, kurš būtu tiesīgs uz apgādnieka zaudējuma pensiju, apgādājamie bērni VII pielikuma 2. panta nozīmē ir tiesīgi uz bāreņa pensiju saskaņā ar VIII pielikuma 21. pantu. Šādas pašas tiesības uz pensiju attiecas uz bērniem, kuri atbilst iepriekšminētajiem nosacījumiem, dzīvesbiedra, kurš saņem apgādnieka zaudējuma pensiju, nāves vai atkārtotas laulības gadījumā. Ja ierēdnis vai cita persona, kas ir tiesīga saņemt izdienas vai invaliditātes pensiju, nomirst, bet pirmajā daļā minētie nosacījumi nav izpildīti, tad apgādājamie bērni VII pielikuma 2. panta izpratnē ir tiesīgi saņemt bāreņa pensiju saskaņā ar VIII pielikuma 21. pantu; tomēr šāda pensija ir puse no pensijas, ko aprēķina saskaņā ar minēto pantu. Ja miris ierēdņa vai bijušā ierēdņa, kuram pienākas izdienas pensija vai invaliditātes pensija, laulātais, kas nav ierēdnis vai pagaidu darbinieks, tad bērni, kas ir ierēdņa pārdzīvojušā laulātā apgādībā VII pielikuma 2. panta izpratnē, ir tiesīgi saņemt bāreņa pensiju saskaņā ar VIII pielikuma 21. pantu. Pirmajā, otrajā un trešajā daļā paredzētās tiesības uz pensiju piemēro tā bijušā ierēdņa nāves gadījumā, kuram ir tiesības uz pabalstu saskaņā ar Civildienesta noteikumu 50. pantu, Regulas (EEK, Euratom, EOTK) Nr. 259/68 5. pantu, Regulas (Euratom, EOTK, EEK) Nr. 2530/72 3. pantu vai Regulas (EOTK, EEK, Euratom) Nr. 1543/73 3. pantu, un tā bijušā ierēdņa nāves gadījumā, kurš aizgājis no darba pirms 60 gadu vecuma sasniegšanas un lūdzis, lai viņa pensijas maksāšanu atliek līdz tā kalendārā mēneša pirmajai dienai, kas seko mēnesim, kurā viņš sasniedz 60 gadu vecumu. 81. pants (8) (10) Persona, kas ir tiesīga saņemt izdienas pensiju, kura maksājama no 60 gadu vecuma, invaliditātes pensiju vai apgādnieka zaudējuma pensiju, saskaņā ar VII pielikumā noteiktajiem nosacījumiem ir tiesīga saņemt 67. pantā noteiktos ģimenes pabalstus; apgādnieka pabalstu aprēķina, ņemot vērā saņēmēja pensiju. Tomēr apgādājamā bērna pabalsta apmērs, kas izmaksājams personai, kura ir tiesīga saņemt apgādnieka zaudējuma pensiju, ir divu to pabalstu apmērā, kas noteikti 67. panta 1. punkta b) apakšpunktā. 81.a pants (46) 1. Neatkarīgi no citiem noteikumiem, jo īpaši noteikumiem attiecībā uz minimālajām summām, ko var saņemt personas, kurām ir tiesības uz apgādnieka zaudējuma pensiju, kopējā apgādnieka zaudējuma pensiju summa, kas pienākas atraitnim un citiem apgādājamiem, pieskaitot ģimenes pabalstus un atņemot nodokli un citus obligātus atskaitījumus, nedrīkst pārsniegt: a) ja miris ierēdnis, kam ir piešķirts kāds no 35. pantā minētajiem administratīvajiem statusiem – tādas atlīdzības summu, kādu ierēdnis būtu saņēmis tajā pašā pakāpē un līmenī, ja vēl aizvien strādātu, kurai pieskaitīti visi ģimenes pabalsti, ko attiecīgais ierēdnis saņemtu šādā gadījumā, un atskaitīts nodoklis un citi obligāti atskaitījumi; b) attiecībā uz laika posmu, kas seko dienai, kurā a) apakšpunktā minētais ierēdnis būtu sasniedzis 65 gadu vecumu – izdienas pensiju, ko ierēdnis, ja būtu dzīvs, saņemtu tajā pašā pakāpē un līmenī kā nāves iestāšanās brīdī, kurai pieskaitīti visi ģimenes pabalsti, ko ierēdnis saņemtu šajā gadījumā, un atskaitīts nodoklis un citi obligāti atskaitījumi; c) ja miris bijušais ierēdnis, kurš saņem izdienas vai invaliditātes pensiju – pensijas summu, ko tam būtu tiesības saņemt dzīvam esot, ņemot vērā b) apakšpunktā noteiktos pabalstus un atskaitījumus; d) ja miris bijušais ierēdnis, kas aizgājis no darba pirms 60 gadu vecuma sasniegšanas un prasījis, lai tā izdienas pensijas maksāšana tiktu atlikta līdz tā kalendārā mēneša pirmajai dienai, kas seko mēnesim, kurā tas sasniegtu 60 gadu vecumu – izdienas pensiju, ko šis ierēdnis, ja joprojām dzīvotu, būtu tiesīgs saņemt 60 gadu vecumā, ņemot vērā b) apakšpunktā minētos pabalstus un atskaitījumus; e) ja miris ierēdnis vai bijušais ierēdnis, kam nāves dienā bija tiesības saņemt pabalstu atbilstīgi Civildienesta noteikumu 41. vai 50. pantam, Regulas (EEK, Euratom, EOTK) Nr. 259/68 5. pantam, Regulas (Euratom, EOTK, EEK) Nr. 2530/72 3. pantam, Regulas (EOTK, EEK, Euratom) Nr. 1543/73 3. pantam, Regulas (EOTK, EEK, Euratom) Nr. 2150/82 2. pantam vai Regulas (EOTK, EEK, Euratom) Nr. 1679/85 3. pantam – pabalstu, ko tāds ierēdnis varētu saņemt, ja būtu dzīvs, ņemot vērā b) apakšpunktā minētos pabalstus un atskaitījumus; f) attiecībā uz laika posmu, kas seko dienai, kad bijušam ierēdnim, kas minēts e) apakšpunktā, vairs nav tiesību saņemt attiecīgo pabalstu – izdienas pensiju, ko šis ierēdnis būtu tiesīgs saņemt, ja būtu dzīvs un minētajā dienā atbilstu vecuma nosacījumiem, kas noteikti pensijas tiesību piešķiršanai, ņemot vērā b) apakšpunktā minētos pabalstus un atskaitījumus. 2. Piemērojot 1. punktu, korekcijas koeficientus, kas var ietekmēt attiecīgās summas, neņem vērā. 3. Maksimālo summu, kas definēta iepriekš a) līdz f) apakšpunktā, sadala personām, kuras tiesīgas saņemt apgādnieka zaudējuma pensiju, proporcionāli viņu attiecīgajām tiesībām, neievērojot 1. punktu. Uz šādi sadalītām summām attiecas 82. panta 1. punkta otrā, trešā un ceturtā daļa. 82. pants (40) (78) (79) 1. Pensijas aprēķina pēc algu likmes, kas ir spēkā ar tā mēneša pirmo dienu, ar kuru ir šādas tiesības stājas spēkā. Tās koriģē pēc likmes, kas noteikta attiecīgajai Kopienu valstij, par kuru saņēmējs pierāda, ka tā ir viņa dzīvesvietas valsts. Ja pensijas saņēmēja dzīvesvieta ir trešā valstī, tad piemēro korekcijas koeficientu 100. Pensijas, kas izteiktas eiro, maksā vienā no Civildienesta noteikumu VIII pielikuma 45. pantā minētajām valūtām Civildienesta noteikumu 63. panta otrās daļā paredzētajā veidā. 2. Ja Padome saskaņā ar 65. panta 1. punktu nolemj paaugstināt atalgojumu, rīkojoties saskaņā ar 65. panta 3. punktā noteikto kārtību, tā vienlaicīgi pieņem lēmumu par attiecīgu pensiju palielināšanu. 83. pants (8) (64) 1. Pabalstus, ko izmaksā atbilstoši šai pensiju programmai, sedz no Kopienu budžeta. Dalībvalstis kopīgi garantē šo pabalstu samaksu atbilstīgi šādu izdevumu finansējuma apjomam. Padome pēc Komisijas priekšlikuma un pēc apspriešanās ar Civildienesta noteikumu komiteju kvalificētu balsu vairākumu pieņem lēmumu par Eiropas Ogļu un tērauda kopienas iepriekšējo Civildienesta noteikumu 83. panta 1. punktā minētās pensijas programmas līdzekļu izmantošanu. 2. Ierēdņiem jāfinansē viena trešdaļa no šādas pensiju programmas izmaksām. Iemaksu summa ir 8,25 % no ierēdņa pamatalgas, neņemot vērā 64. pantā paredzētos korekcijas koeficientus. To katru mēnesi atskaita no ierēdņu algām. 3. To ierēdņu pensiju aprēķināšanas kārtību, kuri daļu dienesta ir pavadījuši Eiropas Ogļu un tērauda kopienā vai kuri strādā Kopienu kopējās iestādēs vai struktūrvienībās, un šādu piešķīrumu izmaksu sadalījumu starp Eiropas Ogļu un tērauda kopienas pensiju fondu un Eiropas Ekonomikas kopienas un Eiropas Atomenerģijas kopienas budžetiem nosaka Regula, kas izstrādāta, Padomēm un Eiropas Ogļu un tērauda kopienas priekšsēdētāju komitejai vienojoties, pēc apspriešanās ar Civildienesta noteikumu komiteju. 4. Ja pensiju programmas aktuārais novērtējums, ko pēc Padomes lūguma veic viens vai vairāki kvalificēti eksperti, norāda, ka ierēdņu iemaksas nav pietiekamas, lai finansētu vienu trešdaļu no pabalstiem, ko maksā atbilstīgi pensiju programmai, budžeta lēmējinstitūcijas, rīkojoties saskaņā ar budžeta procedūru un pēc apspriešanās ar 10. pantā paredzēto Civildienesta noteikumu komiteju, nosaka, kādas izmaiņas jāveic iemaksu likmēs vai pensionēšanās vecumā. 84. pants Sīki izstrādāti noteikumi, kas regulē iepriekš minēto pensiju programmu, ietverti VIII pielikumā. 4. nodaļa: Nepamatotu maksājumu atgūšana 85. pants (8) Jebkuru pārmaksāto summu atmaksā, ja tās saņēmējs zināja, ka nav pienācīga iemesla tās apmaksai vai arī, ja fakts par pārmaksāto summu nepārprotami norādīja uz to, ka tās saņēmējs nevarēja par to nezināt. 5. nodaļa: Subrogācija Kopienu labā 85.a pants (46) 1. Ja personas, uz kuru attiecas šie Civildienesta noteikumi, nāvi, nejaušu ievainojumu vai slimību ir izraisījusi kāda trešā persona, Kopienām savās saistībās un saskaņā ar Civildienesta noteikumiem, kas izriet no notikuma, kas izraisīja šādu nāvi, ievainojumu vai slimību, ir subrogācija attiecībā uz tiesībām, ieskaitot cietušā vai tā tiesību pārņēmēju tiesības celt prasību pret trešo personu. 2. Panta 1. punktā paredzētā tiesību pārņemšana, cita starpā attiecas uz: - nepārtrauktu atalgojuma izmaksu ierēdnim saskaņā ar 59. pantu laikā, kad viņš ir īslaicīgi darbnespējīgs, - maksājumiem, ko saskaņā ar 70. pantu veic ierēdņu vai bijušo ierēdņu nāves gadījumā, kurām ir tiesības saņemt pensiju, - pabalstiem, ko maksā saskaņā ar 72. un 73. pantu un to īstenošanas noteikumiem, kas ir saistīti ar apdrošināšanu pret slimības un nelaimes gadījumiem, - 75. pantā paredzēto maksājumu, lai segtu izmaksas, kas saistītas ar mirušā pārvešanu, - papildu ģimenes pabalstiem, ko saskaņā ar VII pielikuma 67. panta 3. punktu un 2. panta 3. un 5. punktu maksā sakarā ar apgādājamu bērnu, kas cieš no smagas slimības vai kam ir garīga vai fiziska invaliditāte, kas neļauj ierēdnim veikt savus pienākumus, - apgādnieka zaudējuma pensijām, ko maksā, kad miris kāds ierēdnis vai bijušais ierēdnis, kas saņem kādu pensiju, vai šāda ierēdņa laulātais, kas nav ne ierēdnis, ne pagaidu darbinieks, - bāreņu pensijām, ko maksā ierēdņa vai bijušā ierēdņa bērnam neatkarīgi no vecuma, ja minētais bērns cieš no smagas slimības, garīgas vai fiziskas invaliditātes, kas viņam liedz iespējas pelnīt sev iztiku pēc tās personas nāves, kuras apgādībā bērns bijis. 3. Tomēr Kopiena nevar pārņemt tiesības saņemt atlīdzību par personisku kaitējumu, piemēram, morālu kaitējumu, sāpēm un ciešanām vai izkropļojumu vai pievilcīguma zaudējumu, kas pārsniedz tā pabalstu summu, ko attiecīgā gadījumā piešķir atbilstīgi 73. pantam. 4. Noteikumi, kas paredzēti 1., 2. un 3. punktā, nedrīkst būt par šķērsli Kopienu tiešai rīcībai. VI sadaļa: Disciplinārsodi 86. pants (24) 1. Ja ierēdnis tīši vai netīši neievēro šajos Civildienesta noteikumos noteiktos pienākumus, tas saucams pie disciplināras atbildības. 2. Ir šādi disciplinārie sodi: a) rakstveida brīdinājums; b) rājiens; c) izvirzīšanas augstākam līmenim atlikšana; d) līmeņa pazemināšana; e) pakāpes pazemināšana; f) atstādināšana no amata un attiecīgā gadījumā tiesību samazināšana vai tiesību atsaukšana uz izdienas pensiju, taču tā, lai šāda soda sekas neskartu ierēdņa apgādībā esošos; g) ja ierēdnis ir atstājis dienestu, pilnīga vai daļēja īslaicīga vai pastāvīga tiesību atsaukšana uz izdienas pensiju; šis noteikums nedrīkst skart viņa tiesību pārņēmējus. 3. Par vienu pārkāpumu nevar noteikt vairākus disciplinārsodus. 87. pants Pēc ierēdņa tiešā priekšnieka priekšlikuma vai pēc savas iniciatīvas un neapspriežoties ar Disciplinārlietu kolēģiju, iecēlējinstitūcijai ir tiesības izteikt rakstveida brīdinājumu vai rājienu. Attiecīgo ierēdni uzklausa pirms šīs rīcības. Pārējos sodus iecēlējinstitūcija uzliek pēc tam, kad ir pabeigta IX pielikumā noteiktā disciplinārā procedūra. Iecēlējinstitūcija uzsāk procedūru pēc attiecīgā ierēdņa uzklausīšanas. 88. pants Ja iecēlējinstitūcija apsūdz ierēdni smaga pārkāpuma izdarīšanā, vai nu neveicot savus amata pienākumus vai izdarot likuma pārkāpumu, iecēlējinstitūcija ierēdni var tūlīt atstādināt no darba. Lēmumā par ierēdņa atstādināšanu jānorāda, vai tas var turpināt saņemt atalgojumu, ja tas no amata ir atstādināts, un kāda tā daļa jāietur: atalgojuma ieturamā daļa ir ne vairāk kā viena puse no ierēdņa pamatalgas. Galīgais lēmums jāpieņem četru mēnešu laikā no datuma, kad stājas spēkā lēmums par ierēdņa atstādināšanu. Ja līdz četru mēnešu termiņa beigām lēm